Peguam dakwa pegawai penyiasat kes rasuah Rosmah tidak cekap

Pegawai penyiasat kes rasuah Rosmah Mansor berhubung projek pembekalan dan pemasangan tenaga solar di 369 sekolah luar bandar di Sarawak, didakwa tidak cekap dalam menggendalikan siasatan kes membabitkan isteri bekas perdana menteri itu.Ketika menyoal balas Noornabilah Mohd Azman, 30, peguam Akberdin Abdul Kader yang mewakili Rosmah juga mendakwa saksi ke-23 pendakwaan itu “terlampau pasif”.“Minta maaf saya cakap kamu sangat tidak cekap, kamu nampaknya seperti tidak tahu apa-apa, kamu tidak menyumbang apa-apapun kepada perkembangan kes ini,” kata Akberdin pada perbicaraan kes Rosmah, 69, yang berdepan satu pertuduhan meminta RM187.5 juta dan dua pertuduhan menerima suapan berjumlah RM6.5 juta daripada bekas Pengarah Urusan Jepak Holdings Saidi Abang Samsudin.Peguam itu berkata demikian selepas pegawai Suruhanjaya Pencegahan Rasuah Malaysia (SPRM) berkenaan kerap menjawab tidak tahu atau “tiada dalam pengetahuan saya” setiap kali ditanyakan soalan berhubung kes berkenaan.Semalam, Akberdin dilihat hampir hilang sabar apabila Noornabilah yang juga saksi terakhir pendakwaan kerap meminta peguam itu mengulangi soalan dan ketika memulakan prosiding hari ini, Hakim Mahkamah Tinggi Mohamed Zaini Mazlan mengingatkan Noornabilah supaya memberi lebih tumpuan kepada soalan yang diajukan peguam.“Kamu kerap meminta beliau (Akberdin) mengulangi soalannya semalam. Kamu bertuah beliau seorang yang penyabar, jadi dengar dengan teliti soalan, dengar hati-hati takut hilang sabar dia nanti,” seloroh Mohamed Zaini yang mengundang tawa semua yang hadir di mahkamah.Selain Akberdin, Noornabilah turut “diserang” seorang lagi peguam Rosmah, Azrul Zulkifli Stork yang mendakwa saksi itu gagal menjalankan amanahnya apabila hanya menjalankan siasatan yang bertujuan untuk menuduh anak guamnya di mahkamah.Peguam itu juga mencadangkan bahawa Noornabilah hanya menjalankan siasatan berdasarkan dokumen yang diperoleh daripada pegawai penyiasat lain tanpa beliau sendiri turun ke lokasi kejadian dan bertemu saksi, yang mana pegawai SPRM berkenaan mengakuinya.Azrul: Kamu tidak pernah semak dengan polis atau Bank Negara Malaysia mengenai kewujudan dua beg hitam berisi RM5 juta dan dua beg hitam berjalur oren berisi RM1.5 juta (wang rasuah yang dikatakan diterima Rosmah).Noornabilah: Tidak betul, (buat semakan) daripada keterangan saksi.Azrul: Jadi, kamu buat siasatan berdasarkan dokumen?Noornabilah: Dokumen dan keterangan saksi.Sementara itu, ketika pemeriksaan semula oleh Timbalan Pendakwa Raya (TPR) Ahmad Akram Gharib, saksi tersebut menjelaskan beliau hanya pegawai penyiasat bagi kes membabitkan Rosmah dan tidak terlibat dalam siasatan melibatkan Saidi, bekas Menteri Pendidikan Mahdzir Khalid dan Setiausaha Umno Bahagian Pekan Ahmad Aazmey Abu Talib berhubung kes solar hibrid berkenaan.Ahmad Akram meminta Noornabilah memberi penjelasan tersebut berikutan saksi itu semalam bersetuju dengan cadangan Akberdin bahawa kesemua individu terbabit tidak dituduh di mahkamah kerana sasaran utama pihak pendakwaan ialah untuk menuduh Rosmah.TPR itu turut merujuk Noornabilah kepada dokumen mengandungi rakaman percakapan Rosmah ketika siasatan SPRM, yang mana isteri bekas perdana menteri tersebut mendakwa beliau tidak mengenali Saidi dan menafikan meminta rasuah RM187.5 juta daripada Saidi.Ahmad Akram: Dalam siasatan kamu, adakah kamu dapati Rosmah mengenali Saidi?Noornabilah: Ya kenal. Saidi diperkenalkan kepada Rosmah melalui Rizal Mansor (bekas pegawai khas Rosmah) di kediaman beliau (Rosmah).Ahmad Akram: Ada apa-apa dalam siasatan kamu yang menyatakan Saidi pernah berada di rumah Rosmah?Noornabilah: Ada gambar dan video yang menunjukkan Saidi berada di rumah Rosmah dan Najib Razak di Langgak Duta.Rosmah didakwa menerima suapan menerusi Rizal sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah luar bandar Sarawak bernilai RM1.25 bilion secara rundingan terus daripada Kementerian Pendidikan Malaysia.Kesalahan itu didakwa dilakukan di Lygon Cafe, Sunway Putra Mall, Jalan Putra di sini; kediaman Rosmah di Jalan Langgak Duta, Taman Duta serta Seri Perdana, Persiaran Seri Perdana, Presint 10, Putrajaya antara Januari 2016 dan September 2017.Perbicaraan bersambung 20 Oktober ini yang mana Mahdzir yang juga saksi kelima pendakwaan akan dipanggil semula untuk disoal balas pihak pembelaan.Pada tarikh sama, mahkamah akan mendengar permohonan pihak pendakwaan untuk memasukkan rakaman audio yang didakwa perbualan membabitkan Rosmah dan Najib sebagai bahan bukti di mahkamah.


PH tak sokong Belanjawan 2021 kecuali tuntutan dipenuhi, kata Anwar

Meskipun ahli-ahli Parlimen sudah berikrar taat setia kepada titah Yang di Pertuan Agong dan akan menyokong dan meluluskan Belanjawan 2021, Ketua Pembangkang Anwar Ibrahim memberi amaran kepada kerajaan ia tidak akan diluluskan dengan mudah.Anwar menegaskan PH tidak akan menyokong usul meluluskan Belanjawan 2021 kecuali kerajaan dan Menteri Kewangan Tengku Zafrul Aziz melakukan pindaan terhadapnya dengan memasukkan beberapa tuntutan yang dibuat pembangkang sebelum ini.Sehubungan itu ahli Parlimen Port Dickson itu menegaskan beliau tidak mahu kerajaan sekarang, menteri kewangan dan Perdana Menteri Muhyiddin Yassin membuat andaian Belanjawan 2021 akan diluluskan dengan cara mudah tanpa membuat pindaan yang memenuhi tuntutan PH.Sebelum ini, PH ada membuat beberapa tuntutan namun hanya enam dimasukkan dan disentuh secara sepintas lalu oleh Zafrul dalam pembentangan Belanjawan 2021, pada Jumaat lalu termasuk isu moratorium dan pengeluaran akaun 1 Kumpulan Wang Simpanan Pekerja (KWSP).“Sama ada kita nak luluskan atau tidak belanjawan ini kita akan pastikan ada rencana atau perubahan dilakukan supaya ia tidak membebankan rakyat khususnya pegawai kerajaan dan penjawat awam dan petugas barisan hadapan.“Saya ingin tekankan di sini kami tidak mahu andaian mudah. Keadaan sekarang berbeza kerajaan, menteri kewangan dan perdana menteri kena tahu belum ada penentuan dan kepastian sama ada belanjawan dalam bentuk sekarang jika tidak diubah dan dipinda untuk membela nasib rakyat yang kita yakini seperti mana kita tuntut belum pasti ia akan diluluskan dengan mudah.“Jadi saya menyeru dan menggesa dengan tegas supaya menteri kewangan meneliti semula usaha menangani Covid-19 dari segi belanjawan kesihatan dan lonjakan ekonomi terbabit,” katanya ketika membahaskan usul Rang Undang-undang Perbekalan 2021 di Dewan Rakyat, hari ini.Anwar sebelum itu berkata pihak pembangkang menjunjung kasih titah Sultan Abdullah Ahmad Shah menolak permohonan kerajaan untuk mengisytiharkan darurat.“Sama ada kita nak luluskan atau tidak belanjawan ini kita akan pastikan ada rencana atau perubahan dilakukan supaya ia tidak membebankan rakyat khususnya pegawai kerajaan dan penjawat awam dan petugas barisan hadapan.“Kenyataan YDPA dan Raja-raja Melayu agak tegas bukan sahaja menolak darurat tetapi menolak langkah yang boleh menjurus ke arah penyalahgunaan kuasa dan rasuah.“Saya berharap bukan hanya ahli yang berhormat tetapi semuanya perlu meneliti kenyataan itu. YDPA buat julung kalinya menolak usul PM untuk mengadakan darurat.“Di bangkitkan juga titah Tuanku supaya mengajak semua ahli Parlimen supaya memberikan kerjasama untuk meluluskan belanjawan. Ini adalah semangat muafakat dan rundingan sebab itulah rakan PH dan parti lain mengemukakan pandangan mereka.“Daripada PH enam tuntutan didengar oleh menteri kewangan tetapi tidak di ulas sama sekali dalam belanjawan. Ada pandangan lain khususnya mengenai moratarium dan pengeluaran akaun 1 KWSP disentuh secara sepintas lalu tetapi tidak memenuhi maksud tuntutan dibuat.“Walaupun kita cenderung meluluskan, kita tidak mahu bertolak ansur soal enrolumen gaji pekerja, nasib pekerja barisan hadapan tidak berbangkit, kita akan pastikan ada rencana segera tidak membebankan rakyat.”


Penglihatan merosot, bekas pemandu teksi buntu teruskan hidup

Satu pagi, seorang pemandu teksi Mohd Kamil Affendy Hashim bangun tidur dan terus memakai cermin matanya dan cuba membaca mesej yang masuk di telefon bimbit pada malam sebelumnya.Malangnya, dia mendapati tidak ada huruf yang boleh dibacanya dari skrin itu.Kebingungan, dia memerhati keadaan sekelilingnya, namun dia menyedari seluruh bilik itu kabur daripada penglihatannya.Dalam kebingungan atas apa yang terjadi pada dirinya, dia melakukan pemeriksaan di klinik dan memberitahu doktor penglihatannya yang kabur itu mungkin disebabkan penyakit diabetes yang dihidapinya.“Saya pergi klinik kesihatan. Saya rasa mata rosak sebab kencing manis. Doktor cakap ini bukan mata rosak, ini sebab awak punya spek ni. You baru dapat kencing manis takkan boleh efek punya.”Bagi memastikan apa yang dikatakan doktor, dan kemungkinan ada kebenaran isunya berpunca daripada cermin mata, dia pun membawa cermin mata itu ke kedai untuk diperiksa.Namun, selepas diperiksa pun, penglihatannya tetap kabur.Seorang lagi doktor memeriksa beliau dan berkata dia menghidap Conjunctivitis.Selepas itu, dia pergi ke Hospital Kuala Lumpur (HKL) untuk pemeriksaan lanjut. Di sana, dia dimasukkan ke wad dan turut disaring bagi Covid-19.Akhirnya, keputusan mengenai penyakitnya keluar: bilateral optic neuritis, satu penyakit yang berlaku akibat daripada saraf optik yang rosak akibat bengkak.Keputusan itu betul-betul mengejutkan Kamil yang sudah 13 tahun mencari rezeki sebagai pemandu teksi.Pada awalnya, dia cuba untuk terus memandu teksi seperti biasa.Bagaimanapun, selepas beberapa percubaan menyebabkan dia hampir terlibat kemalangan, Kamil terpaksa menerima hakikat dia tidak lagi mampu untuk bekerja sebagai pemandu teksi.Beberapa usaha mencari kerja lain turut menemui kegagalan.Dia mencuba nasib untuk menjadi atendan stesen minyak dan pekerja hotel, namun semua permohonannya tidak diterima.“Kawan-kawan ada kata pergi apply kerja ‘security guard’,” katanya kepada MalaysiaNow.“Lepas tu dia orang cakap takpa kita tipu je rekod kesihatan tu, cakap mata kau okey. Saya cakap janganlah macam tu. Tak pasal pula. Saya tak nak buat.”Antara kerja yang dipohonnya adalah sebagai pencuci pinggan mangkuk di sebuah hotel di Chow Kit.Namun bekerja pada waktu malam menyebabkan dia perlu menaiki teksi atau Grab untuk pulang ke rumahnya di Gombak.Apabila difikirkan, ia akan memakan kos yang mahal. Kira-kira yang dilakukan beliau, tambang sahaja sudah sama dengan separuh gaji hariannya.Bahkan sebelum penglihatannya mulai merosot, kehidupannya hariannya sangat mencabar akibat krisis Covid-19.Kamil tak dapat membawa ramai penumpang seperti sebelum pandemik.Katanya, dengan RM20 hingga RM30 pun sudah cukup untuk membuat dia bersyukur.Walaupun demikian, dia cuba guna teksinya untuk membuat penghantaran barangan seperti barangan keperluan rumah dan bungkusan bagi pelanggan tetapnya.Mohd Kamil Affendy Hashim, 39, melihat telefon bimbitnya dengan jarak yang dekat selepas beliau mengalami penyakit keradangan mata di kedua-dua belah di Taman Bunga Raya, Setapak.Menurutnya, ironi menyedihkan yang sempat dialami ialah beberapa tahun lalu, dia membuat hantaran ke media sosial menawarkan penumpang buta untuk perjalanan ke tempat yang mereka perlu pergi.Sudah tiga bulan Kamil tidak membawa teksinya.Ketika ini, keperluan hariannya masih dapat dipenuhi dengan bantuan yang diterima bersama ibunya daripada Baitulmal.“Kad OKU yang first dapat tahun lepas untuk sakit mental, bipolar disorder,” katanya.“Bantuan kewangan membantu, tapi saya berkeras nak cari kerja sebab tak boleh bergantung dengan duit Baitulmal saja.”Bagi menyelesaikan masalah matanya, Kamil perlu menjalani pembedahan penggantian plasma.“Dia nak buat lima kali sesi,” katanya.“Satu tiub seribu. Sekali operation RM1,000, jadi lima kali, jumlahnya RM5,000.”Doktornya memberitahu ada peruntukan dana untuk bantu mereka yang perlukan pembedahan tersebut.“Tapi chances tu 50-50. Dia kata boleh ada jangkitan kuman, darah boleh tersumbat, boleh sebabkan kematian.”Walau terpaksa menghadapi ujian tersebut, Kamil cuma melakukan yang terbaik untuk menyesuaikan diri dengan norma barunya, namun ia ternyata sukar.“Waktu register Persatuan Orang Buta Malaysia (MAB). Dia orang ada offer pergi program. Pergi ke Ipoh enam bulan, tapi bila fikir balik, satu siapa nak bayar sewa rumah.“Lepas tu untuk check up mata perlu di HKL. Kalau duduk di Ipoh sukar hendak berulang, jadi saya terpaksa lepaskan.”


Melaka pilih naga atau ihsan?

Suhu politik dan pilihan raya semakin mencanak di negeri Melaka minggu ini.Hari ini malah adalah hari pengundian awal.Sebagai pengundi di negeri Melaka, saya memerhatikan penipuan, sogokan, fitnah dan juga kesongsangan sepanjang berkempen ini.Misalnya, memang aneh apabila bekas perdana menteri, dan juga pengerusi Perikatan Nasional (PN), Muhyiddin Yassin dalam ucapannya secara dalam talian bertalu-talu menghentam Umno yang dianggap sebagai seteru utama berbanding Pakatan Harapan (PH).Ini tentulah aneh kerana di peringkat persekutuan, Umno dan PN bercumbuan membentuk kuasa.Kemudian lagi, kita melihat di dalam manifesto Barisan Nasional (BN) terdapat helah mengenai Zon Ekonomi Pesisir Pantai Melaka (M-WEZ) yang konon sebagai pemacu ekonomi utama negeri dan konon boleh menjana sekitar 10,000 pekerjaan dalam masa lima tahun.Saya ragu rakyat atau pengundi negeri Melaka sedar yang projek ini akan menjejaskan nasib nelayan kerana ia merupakan penambakan besar-besaran meliputi sekitar separuh daripada garis pantai keseluruhan Melaka.Bukan itu sahaja, ia adalah cara untuk mendapatkan pasir dan menjualnya.Pasir barang diingat adalah barang rebutan yang mengakibatkan kerajaan negeri terbubar dan Pilihan Raya Negeri (PRN) mengejut ini diadakan.Juga lucu melihat PAS yang kini berbaju biru, sesuatu yang tidak mungkin dilihat ketika PAS di bawah pimpinan Tok Guru Nik Aziz dan Ustaz Fadzil Nor.Di bawah Hadi, seorang Tan Sri, PAS dihujani GLC dan jawatan.Tetapi sedih sekali melihat PAS juga menghambakan diri kepada orang lain.Itu belum lagi gelar bodoh yang dilemparkan sesama sendiri oleh gabungan PN-BN, dan fitnah parti lawan konon menyokong perjuangan komunis.Semua kesan dari politik dan PRN Melaka ini mengingatkan saya kepada sebuah buku karangan Profesor Abdul Latif Samian, bekas pengarah Insititut Alam dan Tamadun Melayu dengan judul “Akal Budi Islam Nusantara.”Dalam buku ini, Latif menukilkan sehimpunan 2000 rangkap syatun (menurut Latif ia adalah syair yang dibaca sebagai pantun).Buku beliau ini sebetulnya terbit sebelum Langkah Sheraton.Jadi apabila saya membaca Muhyiddin mengancam untuk menekan butang “membubarkan Parlimen atau DUN” seraya memanggil bekas menteri Shahrir Samad bodoh – mereka berdua dari Johor – saya segera teringat akan untaian syatun yang dikarang oleh Latif.Antara lain tentang politik, Latif menyebutkan begini:Politik kampung politik bandar,Ramai berpolitik tidaklah sedar,Bahawa manusia memang berkadar,Sampai masanya eluk beredar.Akan tetapi yang menjadi keanehan kita ialah kebanyakan pemimpin politik ini tidak sedar diri dan enggan berundur.Sudahlah tua dan obes, mereka masih tetap mahu mendambai kuasa.Dalam hal ini, Latif dengan adil memesankan:Terlalu berpolitik orang muak,Bercakap seolah terminum tuak,Nafsu kuasa membuak-buak,Fikir diri hanya yang layak.Ketika waktu berkempen ini kita akan melihat pelbagai janji manis, malah berbentuk sogokan atau rasuah kepada pengundi.Saya tidak tahu kalau-kalau orang Melaka sedar atau tidak yang sesetengah politikus ini sedang menjual apa yang ada untuk kekal berkuasa. Ini diulas Latif:Politik kita politik kuasa,Semakin berpolitik semakin berleluasa,Percaya berkuasa boleh berjasa,Akhir lupa bawa binasa.Dalam untaian syatun karya Latif ini juga kita menemukan rangkap mengenai pilihan raya yang menurut saya wajar direnung oleh pengundi Melaka agar tidak tertipu.Dalam salah satu rangkapnya, Latif melakarkan:Pilihan raya ada penipuan,Hasrat untuk kalahkan lawan,Akhirnya diri sendiri tertawan,Hidup seorang tiada kawan.Saya juga berfikir, satu rangkap tulisan Latif yang tepat menggambarkan perbalahan PN dan BN adalah bait berikut:Pilihan raya hanya kaedah,Kadang-kala terpilih salah,Mula bersatu akhir berbalah,Mendapat penyakit seperti lelah.Perbalahan antara Umno-Bersatu-PAS ini akan membawa kejahanaman kepada negeri Melaka jika dibiarkan oleh pengundi.Bayangkan kalau ada yang tidak mahu turun mengundi, dan puak bodoh atau jahat berkuasa lantas berebutkan pasir lagi (seperti diakui terang-terangan dalam manifestonya).Nelayan dan marhaen terus merana seperti diungkap Latif:Pilihan raya bawa bencana,Ramai rakyat yang merana,Tiada kesenangan yang dijana,Pemimpin adil ada di mana.Lebih dahsyat ialah rasuah-sogokan-huluran-wang kecil-korupsi menjadi jadi dan dianggap sebagai satu norma baru.Malah perasuah datang kedai diraikan.Hal ini ada disentuh oleh Latif dalam bait di bawah:Kadang mengundi ada rasuah,Kurang isi lebih kuah,Ada masanya bersama di bawah,Baik di pejabat baik di sawah.Dalam prakata buku ini juga Latif mengeluhkan betapa orang Islam hari ini sudah kurang ihsan.Latif terpaksa membebel panjang mengenai konsep ihsan ini dalam permulaan bukunya.Kata beliau:“‘Keihsanan’ memerlukan rasa rendah diri, tidak sombong dan bongkak sesama makhluk. Adanya sifat keihsanan itu menambah nilai dan memberi makna yang lebih mendalam kepada peranan kita yang harus sentiasa berusaha meningkatkan sifat taqwa.”Saya susah menemukan rendah diri, tidak sombong dan bongkak sesama makhluk dalam kalangan politikus Melayu-Islam.Maaflah. Berbangga sebagai Melayu-Islam tetapi saya malu melihat tindak-tanduk mereka.Pun, oleh sebab disebutkan ihsan di sini, saya terkenangkan Adly Zahari yang pernah saya beritahu beliau sendiri – agar menawarkan ihsan kepada umat Islam di negara ini.Ihsan sudah asing.Ini kerana sejak rasuah sebati dalam umat (dek taburan sogokan) di era pentadbiran BN sebelum PRU14, hati kita sudah keras.Orang suka menghukum. Lihat sahaja bagaimana menteri agama hari ini melayani wartawan yang bertanyakan soalan mengenai judi.Ihsan satu bahagian penting dalam agama jelas terabai.Manifesto PH mujur ada menyebutkan ihsan ini.Ihsan ini mustahak direnung kembali.PAS misalnya sudah tiada ehsan sejak pemergian Tok Guru Nik Aziz.PAS sinonim dengan lalang, tebuk atap, cakap bolak-balik dan kekarutan.Entahlah, apalah yang dipilih Melaka kelak.Moga-moga pengundi Melaka menjadikan akal budi mereka untuk memilih.Kalau tidak menggunakan akal budi, saya khuatir ada naga yang naik. Lebai pun bersekongkol sama. Bak kata Latif mengenai akal budi dan naga ini:Akal budi harus dijaga,Jika tidak menjadi naga!Melainkan Melaka memang suka naga, sekali ngap habis tergadai pasir belaka.


Covid-19 dedahkan kelemahan globalisasi, ancam kewujudannya

Sejak 15 tahun lalu, Faheem Ahmad yang merupakan rakyat Malaysia tinggal di Guangzhou, China.Dia pergi ke sana untuk belajar Bahasa Mandarin pada 2006.Faheem sepatutnya pulang ke Malaysia dan berkhidmat untuk mengajar, namun mendapat peluang membuka perniagaan kecil yang menguntungkan dalam dunia perdagangan antarabangsa.Semasa menamatkan ijazah sarjana, dia memulakan Hijrah Trading, sebuah syarikat yang membekalkan barang-barang China kepada pelanggan Malaysia.Sambutan terhadap perniagaannya sangat memberangsangkan.“Kami beri tumpuan kepada perniagaan kecil yang tidak tahu bagaimana cara mengimport barang dari China. Kami ajar kepada mereka cara-cara untuk melakukannya,” katanya kepada MalaysiaNow.“Biasanya, saya bimbing mereka untuk cari pengeluar atau pembekal barang yang mereka perlukan.”Aktiviti perniagaannya sebelum pandemik sangat aktif sehingga dia sering pulang ke Malaysia.Namun, sejak Covid-19 melanda, Faheem terpaksa mengendalikan perniagaannya di Malaysia sejak setahun yang lalu.Namun ada hikmahnya juga, walaupun dalam keadaan pandemik, tahun lalu perniagaannya menyaksikan keuntungan luar biasa kerana import pelitup muka dan cecair pembasmi kuman dari China meningkat.Kemajuan perniagaan Faheem daripada daripada seorang pelajar dan kemudian menjadi usahawan antarabangsa adalah gambaran globalisasi: perjalanan dan perdagangan merentas sempadan antarabangsa; jaringan perniagaan global dan rantaian bekalan selain percampuran budaya ketika negara-negara saling berhubung secara ekonomi, digital, dan sosial.Globalisasi, proses interaksi dan integrasi antara orang ramai, syarikat, dan kerajaan di seluruh dunia tercetus selepas revolusi industri susulan kemajuan teknologi pengangkutan dan komunikasi.Sejak lebih dari 200 tahun lalu, globalisasi menjadi model dalam sektor pembuatan dan perdagangan dunia.Namun, pada 2020, Covid-19 melanda dunia.Bahkan sebelum pandemik itu, globalisasi turut terkesan ketika Donald Trump dilantik menjadi presiden Amerika Syarikat dengan moto kempen pentadbirannya, “Make America Great Again”.Kehadiran Trump sebetulnya membimbangkan ekonomi dunia.Bagaimanapun, pandemik lebih banyak mengganggu asas globalisasi daripada perubahan yang berlaku terhadap kuasa-kuasa besar dunia.Dalam tempoh satu tahun sahaja, kebebasan pergerakan, rantaian bekalan global, dan pasaran yang saling berkaitan terjejas teruk.Institut IRIS merupakan pusat penyelidikan bebas yang memberi tumpuan kepada konflik dan krisis dalam dunia Islam dan resolusi mengenainya.Ketua Pegawai Eksekutifnya Syed Ahmad Israa’ Syed Ibrahim memberitahu MalaysiaNow kesan dan trend penurunan yang dihadapi globalisasi secara tiba-tiba hanya bersifat sementara kerana sistem kewangan antarabangsa dibina berdasarkan sistem tersebut.“Dasar perlindungan yang dilaksanakan kuasa besar adalah untuk menguruskan kerugian sementara yang dialami syarikat-syarikat antarabangsa. Dalam kes ini, negara seperti Malaysia adalah antara yang paling rugi,” katanya.“Globalisasi selalunya melindungi kepentingan syarikat dan negara-negara kapitalis dan ia tidak menguntungkan negara pengeluar bahan mentah seperti Malaysia.”Beliau menjelaskan apabila negara pembekal bahan mentah seperti Malaysia kehilangan pasaran, mereka menghadapi masalah kerana tidak memiliki ekosistem ekonomi negara yang kuat.“Ketika kita kehilangan pasaran, seperti perang dunia pertama ketika penjajah tiba-tiba meninggalkan kita kerana mahu mengekalkan ekonomi mereka sendiri. Pada masa itu, sebahagian besar ekonomi kita adalah jualan getah, namun tiba-tiba kita dah tak boleh menjualnya. Hal yang sama berlaku dengan timah.“Akibatnya, negara mengalami kerugian besar dan kita terpaksa meminjam untuk menyelamatkan ekonomi.”Menurutnya, perkara yang sama turut boleh dilihat dalam jualan minyak sawit Malaysia, kerana negara ini masih bergantung kepada pasaran dan pembeli asing.Katanya, kebergantungan ini boleh dikurangkan dengan mengembangkan industri domestik berasaskan kelapa sawit dengan membesarkan skop penggunaannya.Beliau turut menggesa pemimpin Malaysia untuk melihat situasi tersebut sebagai peluang bagi melaksanakan perubahan sebenar dalam model pembangunan ekonomi negara.“Kita perlu cipta pasaran domestik dan serantau yang lebih kuat, dan kurangkan kebergantungan kepada pasaran asing,” katanya.“Kita juga perlu kurangkan pemilikan asing dan kembangkan teknologi tempatan bagi memenuhi industri nasional yang semakin berkembang.”Ketua Pegawai Eksekutif Berjaya University College, See Hoon Peow, pula berkata kemungkinan penjajaran semula negara-negara dunia di masa depan.“Buat masa sekarang, Malaysia berusaha untuk ambil pendirian yang neutral, dan ia adalah pendirian yang bijaksana bagi sebuah negara kecil,” katanya kepada MalaysiaNow.Katanya, Malaysia mesti melabur lebih banyak dalam bidang teknologi agar tidak bergantung dengan negara lain bagi mendapatkan bekalan barangan atau perkhidmatan yang penting.“Malaysia harus belajar dari pertembungan antara AS dan Huawei. Cip dan sistem operasi adalah komponen penting dalam telefon. Sudah lama AS kawal teknologi tersebut. Huawei buat persediaan lebih dari 10 tahun lalu bagi pertembungan hari ini.“Negara mesti melabur dalam teknologi utama jika mahu terus makmur. Sebuah negara juga harus bebas dalam mendapatkan keperluan seperti makanan dan sumber tenaga. Kosnya mungkin tinggi tetapi sekurang-kurangnya ia boleh mampankan ekonomi,” katanya.Kejatuhan globalisasi disebabkan pandemik yang melanda turut menyaksikan kebangkitan “nasionalisme baru”.See berkata di Malaysia, faktor-faktor dalaman lebih kuat daripada pengaruh antarabangsa.“Kekuatan konservatif di negara ini berusaha keras untuk atasi pengaruh globalisasi, sehingga kita mendengar lebih banyak suara datang dari golongan ini. Cara orang terima satu-satu perkara itu bergantung kepada banyak faktor.“Dalam jangka masa yang pendek, saya rasa ketegangan akan lebih kuat, kerana tidak ada pihak yang dijamin selamat. Apabila pemenangnya muncul, keadaan akan jadi makin stabil, dan ketegangan akan reda.“Ketika orang rasa tidak selamat, mereka cenderung melindungi apa yang mereka anggap sebagai identiti utama mereka dan enggan berubah.”Faheem, seorang guru yang bertukar menjadi usahawan itu turut bersetuju. Daripada pengalamannya, dia melihat bagaimana China berjaya dan memanfaatkan globalisasi dengan lebih berjaya daripada Malaysia.“Pengilang Malaysia hadapi banyak rintangan dan banyak kerenah birokrasi ketika mereka mahu mengeksport produk mereka ke China.“Mahal, terlalu banyak halangan, dan sistem kita beri keuntungan kepada kilang-kilang China lebih banyak daripada perniagaan tempatan kita,” katanya.“Kita tidak hasilkan produk sebanyak negara-negara lain.”Pada tahun 2020, Covid-19 mungkin menyekat sistem globalisasi dan menjejaskan banyak negara.Namun kewujudan orang-orang seperti Faheem, ia akan tetap berjalan.Kini, banyak negara turut terpaksa mengembangkan ekonomi mereka sendiri yang lebih autonomi.Bagaimanapun, berapa lama lagikah dunia perlu menunggu ekonomi kembali menjadi global?


AS, Thailand mulakan latihan tentera pada skala penuh

Amerika Syarikat (AS) dan Thailand pada Selasa memulakan latihan "Cobra Gold" berskala penuh bagi meningkatkan kesalingoperasian ketenteraan di rantau ini.
Dianjurkan bersama oleh Angkatan Tentera Diraja Thailand (RTARF) dan Komando Indo-Pasifik Amerika Syarikat (USINDOPACOM), penganjuran kali ke-42 membabitkan 7,394 anggota dari 30 negara.
Latihan ketenteraan itu diadakan di Rayong, Sa Kaeo, Chantaburi dan Lopburi antara 27 Februari hingga 10 Mac.
Panglima Angkatan Tentera Diraja Thailand, Jeneral Chalermphon Srisawasdi dan Duta Besar Amerika Syarikat ke Thailand Robert F. Godec mempengerusikan majlis perasmian ‘Cobra Gold 2023’ di Pangkalan Udara Tentera Laut Diraja Thailand, Armada Udara Diraja Thai di Rayong pada Selasa.
Komander Indo-Pasifik Amerika Syarikat, Laksamana John Aquilino berkata latihan ketenteraan Cobra Gold akan mengukuhkan keupayaan merancang, menjalankan operasi gabungan dan operasi pengaman di semua domain.
“Melalui Cobra Gold, kami menunjukkan keazaman untuk bertindak balas bersama-sama bagi memelihara Indo-Pasifik yang bebas dan terbuka supaya semua negara dapat mengekalkan keamanan, kestabilan dan kemakmuran,” katanya pada majlis perasmian hari ini.
Sementara itu, Chalermpol berkata Cobra Gold adalah simbol kesinambungan dan pembangunan kerjasama ketenteraan.
“Latihan terbuka dan telus serta pemupukan perhubungan dalam kalangan semua peserta menjadikan latihan ini unik dan cemerlang.
“Skop operasi ketenteraan ini meningkatkan kestabilan serantau dan menangani ancaman dalam semua domain termasuk darat, laut, udara, siber dan angkasa.
“Operasi pengaman, keselamatan maritim, bantuan kemanusiaan dan bantuan bencana turut disertakan. Semua ini akan membantu kami mengekalkan keselamatan serantau dan bersedia memberikan bantuan yang diperlukan,” katanya.
Dalam edisi Cobra Gold kali ini, latihan teras termasuk Command Post Exercise (CPX) merupakan latihan kekuatan menyeluruh untuk mengendalikan semua operasi domain – darat, laut, udara, siber dan angkasa, latihan kemanusiaan dan bantuan bencana serta latihan lapangan.
Tahun ini, latihan angkasa lepas dimasukkan dalam latihan perancangan kakitangan operasi gabungan buat kali pertama.
Terdapat tujuh negara yang mengambil bahagian sepenuhnya iaitu Thailand, Amerika Syarikat, Singapura, Jepun, Indonesia, Korea Selatan dan Malaysia.
Ia adalah kali keenam Malaysia menyertai Cobra Gold dan seramai 43 anggota tentera menyertai latihan tahunan itu.
Sementara itu, China, India, dan Australia menyertai latihan bantuan kemanusiaan.


Hanya individu mampu beri sumbangan kepada organisasi akan dilantik, Zahid pertahan ‘lantikan politik’

Kerajaan tidak akan melantik mana-mana individu yang tidak berupaya memberi sumbangan kepada organisasi atau agensi kerajaan yang diketuainya, kata Timbalan Perdana Menteri Ahmad Zahid Hamidi.
Zahid, yang juga menteri kemajuan desa dan wilayah, berkata semua lantikan adalah berdasarkan garis panduan Kabinet serta mengikut nasihat perdana menteri.
"Jangan dilihat hanya kerana seseorang itu memegang jawatan politik khususnya Ahli Parlimen dan ADUN (Ahli Dewan Undangan Negeri)… ia harus dilihat dari segi latar belakang dan juga kelulusan serta pengalaman seseorang itu," katanya kepada pemberita selepas melakukan lawatan rasmi ke Lembaga Kemajuan Wilayah Pulau Pinang (PERDA) di Butterworth semalam.
Beliau berkata demikian ketika ditanya mengenai pelantikan ahli politik bagi memegang jawatan dalam agensi dan organisasi kerajaan.
Mengulas mengenai pelantikan  Asyraf Wajdi Dusuki sebagai pengerusi Majlis Amanah Rakyat (Mara), Ahmad Zahid berkata ia dibuat berdasarkan kepakaran, pengalaman dan kelulusan beliau.
Beliau berkata Asyraf Wajdi bukan hanya seorang ahli politik tetapi juga adalah pegawai bank yang memiliki kepakaran dalam perbankan Islam.
"Rugi kalau ada pengalaman dan kelulusan begitu tetapi kita tidak gunakan untuk sama-sama membangunkan Mara.
“Diharapkan dengan pelantikan itu, beliau dan semua warga KKDW dapat bersama-sama membangunkan Mara," katanya.
Terdahulu, Zahid turut mengesahkan pelantikan ahli Parlimen Parit Sulong Noraini Ahmad sebagai pengerusi Pihak Berkuasa Kemajuan Pekebun Kecil Perusahaan Getah (Risda) dan Shaik Hussein Mydin sebagai pengerusi Perda.
Asyraf Wajdi merupakan Setiausaha Agung Umno manakala Noraini adalah Ketua Wanita Umno.
Isu lantikan politik dalam agensi kerajaan timbul selepas Asyraff Wajdi dilantik sebagai Pengerusi Mara, Jazlan Yaakub sebagai pengerusi Lembaga Penyatuan dan Pemulihan Tanah Persekutuan (Felcra) manakala Husam Musa sebagai pengerusi Syarikat Perumahan Negara Berhad (SPNB).


Wan Azizah dipanggil ke Bukit Aman berhubung memoir Tommy Thomas

Polis Diraja Malaysia (PDRM) mengesahkan bekas timbalan perdana menteri Dr Wan Azizah Wan Ismail dipanggil ke ibu pejabat polis Bukit Aman pada pukul 3 petang ini.Pengarah Jabatan Siasatan Jenayah Bukit Aman Abd Jalil Hassan berkata Wan Azizah dipanggil untuk dirakam keterangan bagi membantu siasatan penerbitan buku bertajuk “My Story: Justice in the Wilderness” ditulis bekas peguam negara Tommy Thomas.“Ini adalah prosedur biasa dalam sesuatu siasatan,” katanya kepada Bernama hari ini.Sebelum ini media melaporkan pasukan petugas khas siasatan ke atas dakwaan Tommy dalam bukunya itu, mengadakan mesyuarat pertama di ibu negara, pada 23 Disember lepas.Pasukan khas itu ditubuhkan bagi membuat siasatan awal berhubung beberapa dakwaan yang ditulis dalam buku itu termasuk isu pelantikan hakim, campur tangan melampau badan eksekutif dalam sistem kehakiman dan pendakwaan terpilih.Tommy menerbitkan buku berkenaan pada awal tahun tahun lalu, namun menerima banyak kritikan daripada pelbagai pihak antaranya Jabatan Peguam Negara, peguam, ahli politik dan orang awam kerana dikatakan mengandungi unsur hasutan, penghinaan serta fitnah.


Siapa yang duduk berteduh di bawah khemah besar?

Seluruh rakyat Malaysia pening dengan apa yang berlaku sekarang. Khususnya isu-isu berkaitan politik.Belum lagi kita mahu memikirkan cara membahagikan kek ekonomi yang semakin mengecil. Siapa yang patut dapat. Banyak mana.Kata sesetengah pihak buat apa kita mahu sibuk-sibuk ambil tahu mengenai politik negara.Namun, kenalah juga ambil tahu sebab ia memberi kesan kepada kehidupan seharian kita.Kalau keadaan politik tidak stabil, mana mungkin usaha-usaha memantapkan ekonomi berjalan lancar.Kalau kebingungan politik terus mengganggu perjalanan, ada saja nanti sabotaj kepada dasar-dasar untuk memperkasakan ekonomi rakyat.Sekarang kita dihidangkan dengan cerita politik yang membawa agenda khemah besar yang akan menjadi penghalang kepada BN untuk kembali berkuasa di Putrajaya.Saban hari cerita mengenai khemah besar ini berubah-ubah. Siapa yang patut berada di bawahnya. Siapa yang patut menerajuinya.Itu belum sampai ke tahap pembahagian kerusi yang selalunya akan menimbulkan pertelagahan sengit.Nama Dr Mahathir Mohamad kembali terungkap dalam pertemuan beberapa pemimpin di Tokyo baru-baru ini.Mahathir masih dijemput ke Nikkei Conference walaupun musuh politiknya di sini mencemuh peranan politiknya di Malaysia.Ada yang mencemuhnya kenapa beliau mahu memberi syarat itu dan ini dalam perbincangan politik yang beliau hadiri.Jawapannya sebab Mahathir masih bijak mencatur langkah lawannya.PH dan DAP khususnya tidak mahu pengkhianat berteduh di bawah khemah yang sama. Alasannya tidak mahu melihat pisang berbuah dua kali.Kalau dulu DAP boleh menerima veteran politik itu, isu pengkhianat ini cuma alasan remeh oleh pihak yang mahu menggagalkan usaha ke arah penyatuan pembangkang.PH juga perlu sedar bahawa pengaruh mereka pun semakin luntur. BN akan menggunakan naratif ini, kata Najib dalam satu perhimpunan BN di Sepang baru-baru ini.Katanya BN akan laungkan bahawa PH gagal, PH gagal.PN and PH tidak perlu membuang masa mempersoalkan keberadaan Najib yang sudah disabitkan di mahkamah itu dalam kempen-kempennya.Perbaikilah kelemahan yang ada dan cari kekuatan baru.Jangan lagi tergesa-gesa mahu membuktikan bahawa mereka kerajaan yang lebih baik dan membalas dendam lama, hinggakan janji-janji PRU mereka menjadi bahan lawak di kalangan pengundi.Kadang-kadang lagak mereka kelihatan “childish” sebab melayan kerenah politik yang tidak matang.BN sudah mencanang bahawa mereka akan menang pada PRU15.Ada kalangan pemimpin Umno-BN mahu parti itu muncul sebagai parti bersih apabila berhadapan dengan para pengundi nanti.Bukan sesuatu yang mudah. Untuk mempertahankan hujah bahawa kerajaan BN adalah lebih baik dan memahami denyut nadi rakyat, memerlukan cerminan kepimpinan yang betul-betul bersih.Bukan sekadar ungkapan manis semata-mata.Jadi rakyat kena bijak memilih. Sementara pemimpin jangan celarukan rakyat dengan banyak janji.Fahd Amer adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kanak-kanak mati lemas dalam tong air, ibu bapa ditahan

Seorang kanak-kanak lelaki berusia tujuh tahun maut dipercayai akibat didera oleh ibu kandung dan bapa tirinya dalam kejadian di Taman Krubong Jaya di Melaka, petang semalam.Ketua Jabatan Siasatan Jenayah Ibu Pejabat Polis Kontinjen (IPK) Melaka ACP Mohd Sukri Kaman berkata kanak-kanak tersebut didakwa lemas di dalam tong air di rumahnya dalam kejadian kira-kira pukul 4 petang itu.Beliau berkata siasatan awal bagaimanapun mendapati terdapat kecederaan fizikal pada badan mangsa sebelum polis menahan ibu dan bapa tiri mangsa, masing-masing berusia 32 dan 38 tahun.“Kira-kira pukul 4 petang semalam, Bilik Gerakan Ibu Pejabat Polis Daerah (IPD) Melaka Tengah menerima panggilan daripada seorang lelaki memaklumkan anaknya mati lemas di dalam tong air di rumahnya di Taman Krubong Jaya.“Siasatan di tempat kejadian mendapati mangsa merupakan seorang kanak-kanak lelaki berumur tujuh tahun dan pemeriksaan fizikal menemukan kesan lebam dan kecederaan di beberapa anggota badan mangsa,” katanya ketika dihubungi di Malaka, hari ini.Katanya, mayat kanak-kanak tersebut dibawa ke Jabatan Forensik Hospital Melaka untuk bedah siasat dan kes disiasat di bawah Seksyen 302 Kanun Keseksaan kerana membunuh.


CAP gesa punca kerang semakin pupus ditangani segera

Kerjasama antara semua jabatan dan agensi kerajaan yang diterajui Kementerian Pertanian dan Industri Makanan (Mafi) perlu disegerakan bagi mengawal masalah kerang yang semakin berkurangan di perairan negara ketika ini.Sudah sampai masanya bagi pihak berkenaan memberi perhatian serius terhadap perkara ini demi mengekalkan sumber protein berasaskan hidupan laut itu di samping membela nasib nelayan yang terjejas sumber pendapatan serta beban pengguna yang terpaksa membeli dengan harga yang tinggi.Mengulas tindakan Jabatan Perikanan Perak merampas 42 guni benih kerang bernilai RM58,000 di Pantai Remis yang cuba diseludup ke negara jiran Thailand baru-baru ini, Persatuan Pengguna Pulau Pinang (CAP) menggesa supaya operasi bagi mencegah aktiviti penyeludupan itu dipertingkatkan.Selain di sempadan negara, CAP meminta Jabatan Perikanan dan Agensi Penguatkuasaan Maritim Malaysia (APMM) turut melakukan rondaan lebih kerap di perairan negeri-negeri yang mempunyai kawasan semula jadi pembiakan kerang yang luas seperti Perak dan Selangor bagi memastikan tidak berlaku perbuatan mencuri benih kerang oleh pihak yang tidak bertanggungjawab di kawasan tersebut.CAP mendapati selain aktiviti penyeludupan yang menyebabkan berlakunya kekurangan kerang ketika ini, terdapat beberapa faktor lain yang turut menyumbang kepada masalah tersebut.Antaranya ialah pencemaran laut yang berpunca daripada pembuangan sisa toksik dari kilang industri, sisa racun dari kawasan pertanian, perlaksanaan projek pembangunan di kawasan pantai, ancaman sisa lumpur dan sisa kumbahan, projek akuakultur dan kemusnahan hutan paya bakau yang menjadi sumber bekalan makanan kepada kerang.Berikutan ancaman tersebut pendaratan kerang telah merosot melebihi 50% manakala harga kerang di pasaran meningkat secara mendadak.Jika 10 tahun lalu harganya sekitar RM3 sekilo tetapi kini telah mencecah RM14 sekilo.CAP merasa bimbang dengan perkembangan ini dan menggesa kawalan dan penguatkuasaan undang-undang dapat dilaksanakan dengan tegas dan berkesan oleh jabatan dan agensi terbabit.CAP juga mencadangkan supaya pihak kerajaan memperluaskan projek ternakan kerang dalam kalangan nelayan di negara ini bagi menambahkan lagi sumber pendapatan mereka di samping membantu pihak berkuasa mengawal kawasan semula jadi pembiakan kerang daripada dicerobohi oleh pihak yang tidak bertanggungjawab serta menjamin bekalan kerang kekal di pasaran dengan harga yang tidak membebankan pengguna.Mohideen Abdul Kader merupakan Presiden Persatuan Pengguna Pulau Pinang.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Guru di Perak hadapi 32 pertuduhan amang seksual terhadap pelajar lelaki

Seorang guru sekolah menengah dihadapkan ke Mahkamah Sesyen hari ini atas 32 pertuduhan melakukan seks luar tabii dan amang seksual fizikal terhadap tujuh pelajar lelaki sejak Julai hingga September tahun lepas.Mohd Faizal Amir, 32, mengaku tidak bersalah selepas kesemua pertuduhan dibacakan terhadapnya di hadapan hakim Intan Nurul Farena Zainal Abidin.Lelaki itu didakwa atas 10 pertuduhan melakukan seks luar tabii dan 22 pertuduhan melakukan amang seksual fizikal ke atas tujuh pelajar lelaki berusia 14 hingga 16 tahun, di rumah warden di sebuah sekolah menengah di Tapah antara 28 Julai dan 28 September 2020.Bagi kesalahan seks luar tabii, tertuduh didakwa di bawah Seksyen 377C Kanun Keseksaan  dan untuk pertuduhan amang seksual mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017 dan Seksyen 14(d) Akta sama, yang kedua-duanya membawa hukuman penjara maksimum 20 tahun serta sebat, jika sabit kesalahan.Intan membenarkan tertuduh diikat jamin berjumlah RM55,000 dengan seorang penjamin atas semua pertuduhan dengan syarat tambahan iaitu, tertuduh tidak boleh mendekati dan mengganggu mangsa dan perlu melapor diri di balai polis berhampiran sebulan sekali, serta menetapkan 15 November untuk sebutan semula kes.Pendakwaan dikendalikan timbalan pendakwa raya Cheah Shuh Yuan manakala tertuduh diwakili peguam Muhammad Farid Wajdi Hanif.


Korea Utara uji dron senjata nuklear dasar laut

Korea Utara menguji dron Haeil yang mampu membawa senjata nuklear dari dasar laut dan melancarkan ujian kepala peledak di Laut Jepun, Sputnik memetik Agensi Berita Pusat Korea yang dikendalikan kerajaan ( KCNA) pada Jumaat.
Latihan itu dilaksanakan di luar pantai Daerah Riwon pada Selasa, mencapai titik sasaran di perairan Teluk Hongwon, menurut laporan itu.
Dron itu bergerak pada kedalaman 80 hingga 150 meter (dari 262 hingga 492 kaki) di Laut Jepun selama 59 jam dan 12 minit.
Senjata itu direka untuk mencipta ‘tsunami radioaktif’ untuk memusnahkan kapal tentera laut musuh.


Argentina mara ke ke final Piala Dunia

Argentina mara ke pentas akhir Piala Dunia Fifa 2022 selepas membenam Croatia 3-0 dalam perlawanan yang berlangsung di Stadium Lusail di Al Daayen, Qatar  pada Selasa.
Pada minit ke-34 Argentina dihadiahkan sepakan penalti selepas Julian Alvarez dijatuhkan penjaga gawang Croatia dan pemain sensasi Lionel Messi berjaya menyempurnakannya, lapor Agensi Anadolu.
Lima minit kemudian, Argentina menambah satu lagi jaringan menerusi rembatan jarak dekat  penyerang Alvarez.
Kedudukan kekal 2-0 sehinga tamat separuh masa pertama.
Pada minit ke-69, Alvarez sekali lagi menyumbat gol hasil hantaran cantik Messi yang berjaya menggelecek pertahanan Croatia.
Dalam perlawanan itu penolong jurulatih Croatia Mario Mandzukic turut dilayangkan kad merah pada minit ke-35.
Aksi Messi pada perlawanan kali ini membolehkan pemain yang menyarung jersi nombor 10 itu mengatasi pencapaian legenda Gabriel Batistuta untuk menjadi penjaring gol terbanyak sepanjang zaman Argentina dengan 11 gol di Piala Dunia.
Argentina bakal menentang pemenang perlawanan Perancis-Maghribi. Perlawanan akhir akan berlangsung di Stadium Lusail pada Ahad.
Dengan keputusan ini, Messi mara ke final Piala Dunia kedua sepanjang kariernya.
Pada perlawanan akhir Piala Dunia 2014, Argentina kecundang 0-1 ketika bertemu Jerman.


Bekas pengerusi 1MDB syaki Najib terlibat transaksi luar aturan

Bekas pengerusi 1Malaysia Development Berhad (1MDB) Mohd Bakke Salleh memberitahu Mahkamah Tinggi beliau tidak bertemu Najib Razak untuk memaklumkan mengenai peletakan jawatannya kerana beliau mengesyaki bekas perdana menteri itu terlibat dalam transaksi kewangan 1MDB yang didakwa luar aturan.Mohd Bakke, 68, berkata demikian ketika diperiksa balas oleh peguam utama Najib, Muhammad Shafee Abdullah dalam perbicaraan kes Najib dan bekas ketua pegawai eksekutif Arul Kanda Kandasamy kerana didakwa meminda laporan akhir audit 1MDB.Shafee: Tan Sri pada satu ketika, anda berkata anda sakit. Sebenarnya anda mahu meletakkan jawatan daripada lembaga pengarah. Sebelum itu adakah anda berjumpa perdana menteri dan memberitahunya mengapa anda meletak jawatan?Bakke: Saya tidak berbuat demikian kerana ada perasaan syak wasangka bahawa perdana menteri turut berada dalam lingkaran dan terlibat dalam skim PetroSaudi International Ltd (PSI). Perasaan yang sama turut dikongsi oleh ahli lembaga pengarah. Salah satu yang mengesahkan kecurigaan kami, yang membuat kami rasa jijik ialah cara wang AS$1 bilion dikirimkan.“Oleh itu saya memutuskan saya tidak mahu melihatnya secara peribadi. Saya tidak selesa,” kata saksi pendakwaan ke-13 itu.Bakke berkata beliau mengesyaki sedemikian daripada cara perjanjian itu diminta untuk disegerakan walaupun lembaga itu mempunyai keraguan dan red flag mengenai perjanjian itu.Sebelum ini, saksi memberitahu mahkamah bahawa Najib pada September 2009 memberitahu lembaga pengarah 1MDB untuk meluluskan JV yang akhirnya menyaksikan syarikat itu mengepam AS$1 bilion dan mahu ia ditandatangani dalam masa empat hari.Beliau berkata pengarah syarikat itu telah tergesa-gesa membuat keputusan berikutan panggilan telefon daripada Najib sebelum mesyuarat itu.Shafee: Anda tahu anda selesa untuk bertemu perdana menteri (Najib) bila-bila masa. Bukan untuk 1MDB tetapi mengenai Felda; anda bertemu dengannya setiap dua minggu. Anda boleh bertemu beliau dan beritahunya mengenai 1MDB.Bakke menjawab, “Ia tidak dilakukan kerana kami sudah mewujudkan JV.”Shafee: Perdana menteri (Najib) berminat dengan perjanjian PSI kerajaan dengan kerajaan, adakah terdapat sebarang syak wasangka lagi?Bakke: Saya faham, tetapi kenapa perlu bekerja secara tergesa-gesa? Itulah ketidakselesaan saya dan lembaga.Shafee: Saya hanya sekadar mahu memahami kenapa anda tidak mahu bertemu perdana menteri? Apakah yang anda curiga dengannya? Tidak perlu sangsi, dia terlibat dalam perjanjian itu. Beliau mahu perjanjian itu dilaksanakan.Bakke: Kesangsian saya ialah kenapa perlu segerakan perjanjian dan kedudukan ini untuk melakukannya dengan tergesa-gesa? Apabila anda ditekan untuk melakukan sesuatu terhadap pendekatan profesional, maka lembaga perlu bertanya mengapa kita perlu melakukan ini?Shafee: Anda telah salah faham sepenuhnya. Kenapa menyalahkan PM sedangkan pengurusan berada di bawah anda? Mengapa beliau (Najib) menguruskan mikro? Dia tidak mungkin menguruskan mikro.Bakke: Anda perlu melihat konteks keseluruhan projek (JV). Jika anda melihat pada satu masa, ia adalah khusus. Kami tidak puas hati dengan apa yang berlaku; kesimpulan saya sendiri ialah jika saya tidak menghadiri panggilan telefon perdana menteri, lembaga tidak terburu-buru laksanakan perjanjian itu. Inilah sebabnya timbul syak wasangka itu. Cara arahan itu diberi. Sekiranya perdana menteri tidak bercakap dengan saya dan meminta Jho Low untuk memberikan telefon kepada saya, kami akan melihat ini sebagai cadangan yang betul dan melakukannya dengan betul.Sementara itu, semasa pemeriksaan semula oleh timbalan pendakwa raya Gopal Sri Ram, Bakke berkata bahawa panggilan telefon Najib telah menyebabkan lembaga itu terburu-buru menyampaikan keputusannya.Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.Arul, 45, pula didakwa bersubahat dengan Najib dalam membuat pindaan tersebut bagi melindungi ahli Parlimen Pekan itu daripada tindakan tatatertib, sivil atau jenayah berkaitan 1MDB.Kesalahan itu didakwa dilakukan di kompleks Jabatan Perdana Menteri, pusat pentadbiran kerajaan persekutuan, Wilayah Persekutuan Putrajaya antara 22 dan 26 Februari 2016.Kedua-dua mereka didakwa mengikut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.Perbicaraan di hadapan hakim Mohamed Zaini Mazlan bersambung hari ini.


Tajuddin dikompaun kerana tak pakai pelitup muka di Parlimen

Ahli Parlimen Pasir Salak Tajuddin Abdul Rahman dikompaun hari ini kerana melanggar prosedur operasi standard (SOP) kawalan pergerakan dalam Pelan Pemulihan Negara (PPN) dengan tidak memakai pelitup muka ketika berada di bangunan Parlimen.Ketua Polis Sentul Beh Eng Lai berkata kompaun dikeluarkan selepas siasatan yang dibuat mendapati ahli Parlimen itu yang menghadiri Mesyuarat Khas Dewan Rakyat semalam tidak memakai pelitup muka ketika berada di ruang legar Parlimen dengan seorang individu kira-kira pukul 2.30 petang.Siasatan dibuat selepas pihaknya mengesan satu foto yang dimuat naik seorang pemilik akaun Twitter kira-kira pukul 10 pagi tadi.“Nilai kompaun akan ditentukan oleh pejabat kesihatan daerah,” katanya dalam satu kenyataan hari ini.Beh turut menasihatkan orang ramai sentiasa mematuhi SOP PPN dengan memakai pelitup muka dan mengamalkan penjarakan fizikal ketika berada di tempat awam dalam usaha memutuskan penularan Covid-19.


Dewan Rakyat bertafakur atas pemergian ahli Parlimen Gerik

Dewan Rakyat hari ini bertafakur selama satu minit sebagai bagi memberikan penghormatan kepada Ahli Parlimen Gerik Hasbullah Osman yang meninggal dunia semalam.Speaker Dewan Rakyat, Azhar Azizan Harun berkata Allahyarham adalah seorang yang aktif dalam urusan Parlimen dan pemergiannya merupakan satu kehilangan besar kepada negara.“Saya bagi pihak ahli dewan ini dan Parlimen Malaysia ingin merakamkan ucapan takziah kepada ahli keluarga Allahyarham khususnya Rosmawati Ariffin dan Zaini Abu Bakar, isteri kepada Allahyarham serta seluruh ahli keluarga Allahyarham,” kata Azhar.“Saya mengharapkan seluruh ahli keluarga Allahyarham tabah dan sabar dalam menghadapi ketentuan Ilahi. Kita mendoakan semoga Allah mencucuri rahmat ke atas roh Allahyarham dan ditempatkan dalam kalangan orang beramal soleh serta beriman”.Semua ahli Dewan Rakyat kemudiannya bertafakur selama seminit bagi mengenang pemergian arwah.Hasbullah, 63, meninggal dunia ketika dalam perjalanan ke Kuala Lipis Pahang kira-kira jam 6.40 petang semalam.Sebelum itu, beliau tidak sedarkan diri di dalam kereta sebelum dibawa ke klinik oleh pemandunya untuk mendapatkan rawatan di Raub, Pahang.Beliau juga sempat menghadiri persidangan Dewan Rakyat semalam termasuk mesyuarat Jawatankuasa Kira-Kira Wang Negara (PAC).


Sabah penerima terbesar inisiatif Jendela bernilai RM2.45 bilion, kata PM

Sabah adalah penerima terbesar projek pembangunan infrastruktur di bawah Jalinan Digital Negara (Jendela) yang dianggarkan melibatkan kos sebanyak RM2.45 bilion, kata Perdana Menteri Muhyiddin Yassin.Beliau berkata pelaksanaan inisiatif itu bakal menjadikan kemudahan jalur lebar untuk penduduk Sabah setanding dengan kemudahan disediakan di negeri-negeri lain di Malaysia.“Rakyat Sabah akan mendapat capaian jalur lebar lebih meluas bermula pada penghujung tahun ini sehingga 2022. Sejumlah 419 menara baharu akan dibina dan 1,972 pemancar sedia ada akan dinaik taraf kepada 4G.“Di samping itu, liputan talian tetap gentian optik akan diperluaskan melibatkan 251,166 premis di seluruh Sabah,” katanya ketika berucap melancarkan Gerbang Sabah, yang merupakan komponen penting Jendela bagi memantapkan penyediaan infrastruktur digital negara, di Kota Kinabalu malam tadi.Turut hadir Menteri Komunikasi dan Multimedia Saifuddin Abdullah, Pengerusi Suruhanjaya Komunikasi dan Multimedia Malaysia (MCMC) Dr Fadhlullah Suhaimi Abdul Malek dan Pengerusi Telekom Malaysia Berhad Mohd Bakke Salleh.Muhyiddin berkata Gerbang Sabah adalah titik sambungan Internet antara Sabah serta seluruh dunia yang dipercayai akan merancakkan lagi pembangunan dan kemajuan negeri ini, selain mempersiap rakyat untuk menghadapi masa depan berlandaskan inovasi dan teknologi.Inisiatif Gerbang Sabah diharap dapat mempertingkat tahap kesalinghubungan serta kualiti pengalaman perkhidmatan komunikasi di seluruh negara melalui pembangunan infrastruktur digital yang lebih cepat dan menyeluruh.“Gerbang Sabah akan menjadi titik mula kepada peningkatan keupayaan digital rakyat di negeri Sabah dan membuka peluang kepada saudara dan saudari semua untuk menempa kemajuan yang lebih gemilang pada masa hadapan,” katanya.Beliau berkata kerajaan menerusi MCMC juga telah menyediakan 133 Pusat Internet Komuniti (PIK) untuk memberi bimbingan digital kepada rakyat Sabah termasuk menjana pendapatan menerusi e-Dagang.Memandangkan golongan belia adalah kumpulan pengguna kemudahan jalur lebar yang paling aktif, kerajaan dan syarikat penyedia perkhidmatan akan bekerjasama bagi mewujudkan pakej khas capaian jalur lebar untuk mereka, antara lain menerusi perkhidmatan kos rendah serta terma menarik bagi membantu golongan itu memenuhi keperluan pembelajaran dan perhubungan era norma baharu, katanya.“Semua aspirasi ke arah pembangunan masyarakat digital dan ekonomi digital yang mampan untuk rakyat Sabah bermula di Gerbang Sabah. Kapasiti sambungan jalur lebar di sini akan disalurkan kepada infrastruktur seperti ibu sawat gentian optik dan menara telekomunikasi di seluruh negeri,” katanya.Muhyiddin berharap usaha tersebut akan merapatkan jurang digital antara negeri-negeri di Malaysia selain meningkatkan reputasi Sabah di mata dunia.Sementara itu, beliau berkata kapasiti Sistem Kabel Rakyat Malaysia (SKRM) di Tanjung Aru telah dipertingkat daripada empat Terabit sesaat kepada 7.3 Terabit sesaat.Perdana menteri berkata Telekom Malaysia juga menaik taraf dan menggandakan lagi kapasiti SKRM sebanyak tiga kali sehingga sekurang-kurangnya 12.8 Terabit sesaat dalam tempoh tiga hingga empat tahun akan datang.“Ini akan melibatkan tambahan peruntukan sebanyak RM100 juta ke atas pelaburan asal RM575.5 juta oleh MCMC dan Telekom Malaysia,” katanya, sambil menambah, kapasiti SKRM penting untuk menampung peningkatan penggunaan internet rakyat Sabah serta menyokong matlamat pelan tindakan Jendela yang sedang dilaksanakan.Dalam perkembangan berkaitan, Muhyiddin berkata sebanyak 96.9 peratus kawasan berpenduduk di negara ini akan diliputi perkhidmatan 4G menjelang 2022 sebelum kerajaan memperluaskan rangkaian 5G.“Saya ingin mengulangi komitmen kerajaan Perikatan Nasional untuk mentransformasi pelan tindakan Jendela dan pelancaran Gerbang Sabah adalah sebahagian penting daripada inisiatif ini,” katanya.


Bersatu lancar tabung bantuan banjir dengan dana permulaan RM1 juta

Bersatu melancarkan tabung bantuan banjir dengan dana permulaan sebanyak RM1 juta bagi membantu mangsa banjir di seluruh negara, kata presidennya, Muhyiddin Yassin.Beliau berkata, cadangan itu merupakan saranan ahli majlis pimpinan tertinggi dan ahli parti turut diseru menyumbangkan segala yang terdaya bagi meringankan beban rakyat yang terjejas teruk ekoran bencana tersebut.Muhyiddin yang juga bekas perdana menteri turut mengarahkan semua jentera parti dan jentera parti komponen Perikatan Nasional (PN) untuk turun ke kawasan yang terjejas untuk bantu semua mangsa terlibat sebaik selesai Perhimpunan Agung Tahunan ke-4 hari ini.“Jika terpaksa pulang selepas menghadiri perhimpunan ini atau terpaksa balik sekarang, maka pergilah.“Kita tidak akan halang, yang penting ialah rakyat.“Kita adalah parti yang mendokong dan sentiasa prihatin dengan masalah rakyat,” katanya ketika berucap di Pusat Pameran dan Dagangan Antarabangsa Malaysia (MITEC), di Kuala Lumpur hari ini.Dalam pada itu, Muhyiddin yang juga ahli Parlimen Pagoh turut melahirkan rasa dukacita di bencana banjir yang melanda negara dan kesannya terhadap orang ramai.“Ramai yang juga terkandas, kenderaan mereka juga rosak kerana air, dimasuki air dan sebagainya,” katanya.“Saya sedar bahawa di antara kita (ahli Bersatu), ada juga yang terkandas dan tidak dapat sertai perhimpunan agung ini.“Tidak mengapa, saya sedar saudara-saudara di sini sebahagian besarnya bimbang keadaan ini akan membawa kesan buruk kepada penduduk di kawasan masing-masing.”Tambahnya, Perhimpunan Agung Tahunan Bersatu pada hari ini terpaksa diteruskan kerana ini adalah kehendak Perlembagaan Parti dan Akta Pertubuhan 1966.Keadaan banjir di Lembah Klang sejak semalam terutamanya di Selangor disifatkan luar jangka dengan kebanyakan kawasan dinaiki air menyebabkan jalan-jalan utama ditutup dan jumlah mangsa yang dipindahkan ke pusat pemindahan sementara (PPS), bertambah.Hujan berterusan kadang kala lebat selama tiga hari di sekitar Lembah Klang menyebabkan ramai yang tidak bersedia dan terperangkap sama ada di kediaman mereka atau di dalam kenderaan di jalan-jalan utama yang dinaiki air.


Saksi kes 1MDB Najib 'tak ingat' ketika ditanya tentang pernyataan sendiri

Seorang saksi memberitahu Mahkamah Tinggi Kuala Lumpur bahawa beliau "tidak ingat" mengenai beberapa bahagian dalam pernyataan saksinya membabitkan pegawai 1Malaysia Development Berhad (1MDB) yang didakwanya berkomunikasi terus dengan Pejabat Perdana Menteri bagi mengelak daripada disoal oleh Kementerian Kewangan.
Bekas timbalan ketua setiausaha Kementerian Kewangan Siti Zauyah Mohd Desa, 63, memberikan jawapan itu kepada beberapa soalan peguam Wan Aizuddin Wan Mohammed pada perbicaraan kes 1MDB yang dihadapi oleh Najib Razak.
Memandangkan saksi berulang kali menjawab "tidak ingat," Wan Aizuddin bertanya sama ada kenyataan mengenai komunikasi terus di antara pegawai 1MDB dan Pejabat Perdana Menteri itu merupakan kenyataan beliau sendiri dan saksi menjawab “ya.”
Wan Aizuddin: Sekarang ini jika benar ia adalah kenyataan daripada Datuk sendiri, saya nak tanya bagaimana Datuk tahu pihak 1MDB berhubung terus dengan Pejabat Perdana Menteri?
Siti Zauyah: Saya tidak ingat.
Wan Aizuddin: Adakah Datuk diberitahu oleh seseorang atau pernah lihat sebarang dokumen mengenai komunikasi mereka? (1MDB dan Pejabat Perdana Menteri)
Siti Zauyah: Saya tidak ingat.
Wan Aizuddin: Saya cadangkan kenyataan yang Datuk buat mengenai perkara ini (komunikasi terus antara 1MDB dan Pejabat Perdana Menteri) tidak berasas. Saya katakan Datuk tiada bukti untuk sokong kenyataan itu.
Siti Zauyah: Saya tidak ingat.
Kepada soalan Wan Aizuddin mengapa saksi tidak memaklumkan sendiri kepada Najib selaku perdana menteri dan menteri kewangan ketika itu mengenai masalah komunikasi terus antara 1MDB dan Pejabat Perdana Menteri, Siti Zauyah berkata “Saya hanya melapor kepada Ketua Setiausaha Perbendaharaan Mohd Irwan Serigar Abdullah.”
Bagaimanapun, Siti Zauyah berkata beliau juga tidak ingat sekiranya pernah memberitahu Irwan mengenai masalah komunikasi terus itu.
Sementara itu, Siti Zauyah mengakui beliau berasa pelik apabila menerima arahan Irwan untuk menyegerakan pengeluaran memorandum daripada Kementerian Kewangan mengenai syarikat usaha sama yang ditubuhkan bagi tujuan khusus oleh 1MDB dan Aabar Investment PJS.
Dalam pernyataan saksinya, Siti Zauyah berkata dokumen mengenai syarikat usaha sama antara 1MDB dan Aabar itu diarah disediakan dengan pantas supaya ia boleh dibentang dalam Mesyuarat Jemaah Menteri pada 20 Feb 2013.
Katanya beliau juga berasa pelik kerana permintaan untuk menyegerakan pengeluaran sesuatu dokumen tidak pernah dilakukan di kementerian itu sebelum ini.
Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah sama.
Perbicaraan di hadapan hakim Collin Lawrence Sequerah bersambung esok.


Operasi kantin masih bergelut ketika sekolah mula dibuka

Ketika sekolah di Selangor mula menyambut kepulangan pelajar dan guru selepas lama tidak beroperasi secara normal akibat krisis Covid-19, pengusaha kantin masih bergelut untuk menyesuaikan diri dengan situasi yang masih sukar diramal, berdepan dengan cabaran mengekalkan perniagaan mereka di samping tidak mahu membazirkan makanan.Muhammad Irhamshah, 26, mengusahakan kantin di SMK Puchong.Cabaran terbesarnya ketika ini ialah menganggarkan jumlah makanan untuk disediakan bagi pelajar yang hadir setiap hari.“Saya hanya pengusaha kantin kecil,” katanya kepada MalaysiaNow.“Saya tidak ada margin yang besar, jadi saya perlu tahu berapa banyak makanan yang perlu disediakan.”Kadangkala, Irhamsyah dan kakitangannya menyediakan makanan untuk 100 pelajar namun hanya 20 orang yang hadir di kantin.“Sejak beberapa hari lalu, kami terpaksa membuang banyak lebihan makanan kerana kami menjangka banyak pesanan dari pelajar jadi kami sediakan lebih banyak, malangnya hanya segelintir sahaja yang datang beli makanan di kantin,” katanya.Wan Nor Asmah yang mengendalikan kantin di SMK TTDI Jaya berkata, ketika ini tidak ramai pelajar yang hadir ke sekolah memandangkan program vaksinasi untuk remaja masih dijalankan.“Ramai pelajar baru-baru sudah dapat vaksin,” kata lelaki berusia 57 tahun itu.“Ada yang datang ke sekolah selepas itu, tetapi ada juga yang bercuti panjang selepas vaksinasi.“Kami tidak dapat tentukan siapa yang datang dan siapa yang tidak, jadi sukar untuk kami anggarkan kuantiti makanan yang perlu kami sediakan.“Jumaat lalu, hanya 50 pelajar yang datang ke sekolah untuk sesi petang, dan hanya enam orang datang ke kantin untuk membeli makanan pada waktu rehat.”Mengikut anggarannya, kira-kira 300 pelajar Tingkatan Lima datang ke sekolah minggu lepas bersama-sama separuh daripada pelajar Tingkatan Empat dan Tingkatan Tiga yang menggunakan sistem giliran.Tetapi bukan semua pelajar yang beli makanan dari kantin.“Ada ibu bapa yang tidak membenarkan anak mereka membeli makanan di kantin kerana masih takut dengan Covid-19,” katanya.Wan Nelisa yang mempunyai seorang anak perempuan Tingkatan Satu adalah salah seorang daripada mereka.Dia memberitahu MalaysiaNow sentiasa menyediakan bekal makanan untuk anak perempuannya.“Saya lebih suka masak untuk dia bawa ke sekolah sebab mahu kurangkan pergerakan dia ke tempat sesak,” kata Wan Nelisa.“Saya rasa lebih yakin dan selamat jika anak perempuan duduk dalam kelas dan makan makanan yang dimasak di rumah.”Amni Marissa, pelajar Tingkatan Tiga di SMK Bukit Jelutong, juga membawa makanan sendiri ke sekolah kerana ibunya mahu elakkan terlalu banyak kontak dengan pelajar lain.“Di sini, pelajar masih boleh ke kantin untuk beli makanan, malah kadang-kadang mereka suka berkumpul ramai-ramai,” katanya.“Walaupun SOP ada, sukar untuk kawal pelajar yang ramai ketika waktu rehat.”Sistem berbezaTinjauan MalaysiaNow di sekitar Selangor mendapati setiap sekolah menggunakan sistem dan pendekatan berbeza untuk mengendalikan makanan di kantin.SMK Puchong misalnya, menjalankan operasi kantin dengan sistem pesanan.Sebelum ini ia pernah dijalankan secara dalam talian dengan cara ibu bapa dan pelajar membuat pesanan melalui WhatsApp.Namun, ia kemudian ditukar kepada sistem “offline” di mana pelajar mengisi borang yang dihantar kepada pengusaha kantin pada awal pagi.Pada waktu rehat, seorang wakil kelas mengambil makanan dari kantin dan mengagihkannya kepada pelajar di kelas masing-masing.Di SMK TTDI Jaya pula, pengusaha kantin menganggarkan jumlah makanan yang diperlukan berdasarkan kehadiran harian pelajar yang disusun guru pada akhir sesi pertama.Pelajar dibenarkan membeli makanan di kantin mengikut SOP sebelum pulang ke kelas untuk makan.Asmah berkata sistem ini lebih berkesan untuknya berbanding sistem pesanan kerana pelajar gemar melihat makanan sebelum memilih apa yang mereka hendak beli.Tetapi dia masih perlu berhati-hati dalam membuat anggaran jumlah makanan untuk disediakan setiap hari.Setakat ini, dia menyediakan makanan yang mencukupi untuk separuh bilangan pelajar sahaja bagi mengelakkan pembaziran.Cabaran bagi pengusaha kantin bukan sahaja dalam perkarangan sekolah malahan terpaksa dihadapi di luar sekolah kerana harga barangan mentah meningkat di samping kos gaji pekerja yang perlu dibayar.Menurut Asmah, menjual makanan di kantin semasa pandemik tidak memberikan margin keuntungan yang besar.Malah, dia perlu membayar pekerjanya dari duit simpanan sendiri.Selain itu, mencari pekerja juga menjadi masalah bagi dirinya.“Sebelum ini, banyak pengusaha kantin sekolah mengambil pekerja Indonesia tetapi sejak wabak melanda, ramai pekerja Indonesia balik ke negara asal.“Sukar sebetulnya, untuk cari pekerja yang ingin buat kerja ini,” katanya.


Mahkamah Singapura tangguh penghakiman bagi rayuan Nagaenthran

Mahkamah Rayuan Singapura hari ini menangguhkan penghakiman bagi rayuan kes Nagaenthran K Dharmalingam yang disabitkan hukuman mati atas kesalahan menyeludup dadah pada 2009, di mana ia mencetuskan kecaman antarabangsa terhadap republik tersebut kerana meneruskan penggunaan peruntukan hukuman itu terhadap keldai dadah.Rayuan Nagaenthran pagi ini didengar oleh panel lima hakim diketuai Ketua Hakim Singapura Sundaresh Menon, Andrew Phang, Judith Prakash, Belinda Ang dan Chao Hick Tin.“Kami akan tangguh penghakiman dan akan kembali kepada (kes) anda tidak lama lagi,” kata Sundaresh seperti dilaporkan Bernama.Nagaenthran diwakili peguam Violet Netto, yang mengambil alih kes tersebut dari peguam hak asasi terkemuka M Ravi.Nagaenthran, yang didiagnosis mempunyai skor IQ sebanyak 69 – di bawah nilai ambang 70 bagi membolehkan seseorang itu diisytiharkan sebagai orang kurang upaya (OKU) mental – dijadualkan menjalani hukumannya pada November tahun lalu.Bagaimanapun, pelaksanaannya ditangguhkan selepas banduan bilik akhir itu disahkan positif Covid-19 sejurus sebelum mahkamah dijadualkan mendengar rayuan akhir bagi menyelamatkan nyawanya.Kes Nagaenthran juga turut mengundang kecaman ramai, sehingga pemimpin Malaysia termasuk Perdana Menteri Ismail Sabri Yaakob dan Yang di-Pertuan Agong Sultan Abdullah Sultan Ahmad Shah mengutus surat rayuan pengampunannya kepada presiden Singapura.Singapura tetap bertegas Nagaenthran sedar dengan setiap tindakannya, selain mengatakan dia memalsukan keadaan mental dihidapinya dengan mengubah kelayakan akademik bagi menunjukkan IQ yang rendah.Kerajaan Singapura sering memetik undang-undang kerasnya berkesan mencegah jenayah berkaitan dadah.Namun pengkritik berkata kebanyakan yang disabitkan hukuman mati di negara itu adalah dalam kalangan keldai dadah yang berasal daripada keluarga miskin, sementara raja dadah yang mengupah mereka sering terlepas bebas tanpa sebarang hukuman.Keputusan hakim hari ini untuk menangguhkan penghakiman adalah susulan daripada keputusan serupa semalam, di mana Mahkamah Tinggi republik itu menangguhkan hukuman warga Malaysia Pausi Jefridin dan Roslan Bakar yang merupakan warga Singapura dan turut didiagnosis sebagai OKU mental.Pelaksanaan hukuman terhadap mereka berdua juga turut diperintah tangguh oleh Presiden Singapura Halimah Yacob di saat akhir pada 17 Februari lalu.


‘Zahid pembohong tegar’, Mahathir pertimbang ambil tindakan mahkamah

Dr Mahathir Mohamad hari ini menyelar Ahmad Zahid Hamidi berhubung keturunannya, mengatakan beliau adalah “pembohong tegar” ketika presiden Umno itu mengemukan saman fitnah terhadap beliau berhubung kenyataannya yang mengatakannya meminta beliau campur tangan dalam kes mahkamah dihadapinya.Dalam sebuah kenyataan hari ini, Mahathir berkata keputusan Zahid untuk menyaman beliau adalah bagi menutup penipuan beliau menerusi proses mahkamah. “Sebenarnya saya bosan dengan sikap Zahid. Tindakan saman yang diambil hanya sebagai usaha untuk tutup penipuannya menerusi proses mahkamah. “Zahid ini penipu. Orang putih kata ‘compulsive liar’, pembohong tegar. Dulu semasa kempen Pilihan Raya Umum ke-14, dia keluar kenyataan kononnya kad pengenalan saya yang asal menamakan saya sebagai Mahathir a/l Iskandar Kutty.“Saya tunggu apakah Zahid akan keluar bukti ini pada khalayak ramai. Tetapi sampai habis pilihan raya tidak ada.Menurut Mahathir, beliau tidak pernah menafikan ada darah keturunan India dalam dirinya dan bahkan menulis tentang perkara itu dalam bukunya.“Hakikatnya sijil lahir dan kad pengenalan saya adalah Mahathir bin Mohamad.“Menurut Mahathir, beliau tidak gemar mengambil tindakan mahkamah walaupun ramai yang memfitnahnya.“Tetapi kali ini saya merasa perlu bertindak kerana sikap pembohong Zahid ini amat memualkan dan tidak boleh dibiar begitu sahaja. “Ia bukan saja kerana ia merosak reputasi saya tetapi penipuannya kepada penyokong Umno dan orang Melayu lain demi untuk dia mahu kekal berkuasa amat merbahaya.“Saya sedang pertimbang untuk ambil tindakan undang-undang kerana pembohongan Zahid yang memfitnah saya.“Saya cabar Zahid untuk tunjuk bukti tentang identiti saya yang pertikai diri status bangsa saya sebagai orang Melayu.“Jika dia tidak meminta maaf dan menarik balik fitnah itu, saya akan ambil tindakan mahkamah,” katanya.Zahid yang kini berdepan dengan 47 pertuduhan jenayah pecah amanah, rasuah dan pengubahan wang haram berkait dana Yayasan Akalbudi, menyaman Mahathir pada 20 April lalu.Zahid memfailkan saman fitnah terhadap Mahathir berhubung isu mempengaruhi bekas perdana menteri itu untuk mencampuri urusan perbicaraan kes yang dihadapinya di mahkamah.Dalam saman tersebut, Zahid mendakwa fitnah itu dibuat dalam suatu Majlis Pelancaran Aspirasi Parti Pejuang sempena Pilihan Raya Negeri Johor ke-15 di Yayasan Kepimpinan Perdana, Putrajaya.Zahid turut mengemukakan saman serupa terhadap Muhyiddin Yassin yang turut mengeluarkan kenyataan sama bahawa ahli Parlimen Bagan Datuk itu meminta bantuannya dalam kes mahkamah.


Jangan libat kami dalam pertengkaran DAP, PAS, kata GPS

DAP dan PAS diingatkan supaya tidak melibatkan GPS di dalam pertengkaran mereka selepas Setiausaha Agung DAP Lim Guan Eng menuduh gabungan parti politik itu mengkhianati rakyat Sarawak kerana mendukung Perikatan Nasional (PN) yang turut menjalin kerjasama dengan parti islamis tersebut.“DAP dan PAS pernah sekatil dalam Pakatan Rakyat dan mereka sepatutnya kenal baik antara sesama mereka,” kata Abdul Karim Rahman Hamzah yang merupakan naib presiden PBB kepada MalaysiaNow.“Jangan libatkan GPS dan parti-parti Borneo dalam pertengkaran anda.”Karim berkata demikian sebagai respons terhadap kenyataan Lim yang berkata GPS bersama parti-parti bukan Melayu seperti MCA dan MIC harus dipertanggungjawabkan dalam apa-apa usaha untuk mengubah sempadan pilihan raya mengikut keuntungan kaum dan agama.Pertelingkahan antara dua parti itu dilatari kenyataan pemimpin PAS yang menganggap persempadanan pilihan raya ketika ini tidak adil bagi negeri-negeri yang didominasi kaum Melayu berdasarkan jumlah kerusi Parlimen yang mewakili Kelantan, Terengganu, Kedah dan Pahang.Ahli Parlimen PAS Khairuddin Aman Razali turut mencadangkan persempadanan semula supaya negeri-negeri tersebut diwakili dengan lebih baik di Dewan Rakyat.Lim dilaporkan turut berkata cadangan tersebut bersifat aparteid dan menafikan hak orang bukan Islam.Karim yang juga merupakan menteri pelancongan Sarawak menolak untuk terlibat dalam pertikaman lidah tersebut dan berkata Suruhanjaya Pilihan Raya (SPR) mempunyai kaedah sendiri dalam menentukan persempadanan pilihan raya.“Tak akan ada pandangan terpencil daripada pemimpin PAS yang boleh ubah hakikat itu, dan Guan Eng tak perlu merendahkan dirinya untuk berdebat isu yang dia pun tahu terpencil dan tidak mewakili seluruh rakyat Malaysia,” tambahnya.


Hari Raya sebagai syiar jati diri Melayu

Hari Raya Aidilfitri bukan saja perayaan keagamaan bagi orang Melayu tetapi ia merupakan syiar jati diri bangsa.
Syiar di sini bermaksud simbol. Jati diri juga bererti identiti.
Kedua-duanya, simbol dan identiti adalah perkara penting dalam kehidupan berbangsa.
Penting kerana ia menjadi antara tiang kepada kewujudan atau eksistensial sesuatu bangsa.
Dalam kegembiraan menyambut Hari Raya Aidilfitri tidaklah mahu saya menulis sesuatu perkara yang berat tetapi waktu inilah masa yang sesuai untuk mengingatkan mengenai kewujudan bangsa Melayu dan hubungannya dengan Hari Raya.
Sambutan Hari Raya Aidilfitri merupakan perayaan orang Melayu turun-temurun dan muncul sebagai suatu tradisi tahunan paling penting hingga ia sudah tertanam dalam jiwa kolektif bangsa dari generasi ke generasi.
Cara orang Melayu rayakannya adalah unik dan berbeza daripada umat Islam yang lain.
Sememangnya, tidak semua orang Melayu menyambut Hari Raya secara yang serupa.
Ada juga yang tidak begitu menyambutnya.
Tidak kurang pula yang cenderung untuk meninggalkan budaya Melayu untuk ditukarkan kepada syiar-syiar bangsa Arab.
Umpamanya berpakaian jubah dan kurta dan tidak mahu berbaju Melayu.
Atau mengucapkan EId Mubarak dan bukannya Selamat Hari Raya.
Antara negeri-negeri juga terdapat perbezaan kecil dari segi sambutannya.
Begitu juga ada  amalan-amalan tradisi yang sudah tidak dilakukan akibat desakan zaman.
Tetapi secara keseluruhan orang Melayu masih menganggap Hari Raya Aidilfitri sebagai hari utama tahunan bangsa ini.
Asas perayaan Hari Raya Aidilfitri adalah agama sebagai memenuhi tuntutan syariah.
Bersama dengan Hari Raya Aidil Adha, ia menjadi hari keagamaan yang perlu dirayakan oleh orang Melayu sebagai penganut agama Islam.
Di sini perlu ditegaskan terhadap takrifan orang Melayu.
Di Malaysia, sebagai lanjutan kepada Persekutuan Tanah Melayu atau Malaya, orang Melayu ditakrifkan bukan atas dasar keturunan, hubungan darah atau DNA tetapi asimilasi berasaskan pada tiga perkara iaitu beragama Islam, bertutur dalam bahasa Melayu dan mengamalkan adat istiadat Melayu.
Dalam hal adat pada waktu ini tidak begitu ditekankan. Namun dalam kehidupan orang Melayu, adat berhubung perkahwinan merupakan perkara besar yang amat diutamakan.
Kenduri perkahwinan merupakan sesuatu yang paling bermakna bukan saja bagi pasangan tetapi seluruh sanak saudara dan sahabat handai.
Orang Melayu juga mempunyai adat berhubung menyambut kelahiran dan menghadapi kematian tetapi ia juga tidaklah sesuatu yang dimestikan.
Tetapi suatu adat istiadat penting yang perlu dipatuhi bagi orang Melayu adalah berhubung dengan istana.
Bukan sahaja Raja-raja Melayu perlu mematuhi adat istiadat pertabalan  tetapi orang Melayu dimestikan akur dengan segala peraturan dan protokol berhubung dengan kedudukan seseorang berkaitan dengan pingat dan gelaran.
Dalam hal ini, ia sudah menjadi institusi yang mana orang bukan Melayu di negara ini pun perlu akur.
Maka di Malaysia, orang yang berketurunan asal dari Nusantara seperti Jawa, Minang, Aceh, Banjar, Bugis, Boyan, Sulu, Mandailing, Pattani dengan serta-merta dianggap sebagai orang Melayu.
Begitu juga dengan orang beragana Islam dari India, Pakistan, China, Thailand, Filipina diterima sebagai sebahagian daripada orang Melayu.
Walaupun tentulah mereka mempunyai ciri-ciri budaya berbeza daripada orang yang asal dari negeri-negeri Melayu semenanjung.
Maka dari segi politik Malaysia, orang Melayu adalah sebahagian daripada Bumiputera yang terdiri juga daripada suku-suku kaum di Sarawak dan Sabah, yang beragama Kristian, bertutur bahasa ibunda mereka sendiri dan mengamalkan adat masing-masing.
Tetapi bangsa Melayu ini terbentuk dengan adanya kerajaan-kerajaan Melayu sebelum kedatangan penjajah Barat yang memusnahkan cara hidup politik orang Melayu pada abad ke-16.
Apabila raja-raja Melayu memeluk agama Islam yang pelaksanaannya dilakukan secara beransur-ansur, maka rakyat mereka  pun turut serta.
Dari waktu itu barulah orang Melayu menyambut Hari Raya Aidilfitri yang dipanggil Hari Raya Puasa.
Sungguhpun begitu, banyak adat yang unik pada orang Melayu sebelum itu seperti hidangan ketupat dan rendang diteruskan.
Perkataan "raya" yang bermaksud "besar" adalah asal bahasa Melayu dan terus digunakan untuk menamakan Hari Aidilfitri dan Hari Aidiladha.
Untuk mengetahui bagaimana orang Melayu menyambut hari raya sebelum kedatangan Islam, seseorang dapat menyaksikannya di Bali yang penduduknya penganut agama Hindu.
Tetapi agama Hindu di sana berbeza daripada apa yang diamalkan di India.
Beberapa tahun lalu, saya pernah ke Bali dan mewawancara penduduknya.
Katanya orang Islam hanya ada dua "hari raya" tetapi mereka mempunya banyak "hari raya" yang menurutnya melibatkan banyak upacara.
Sebelum kedatangan Islam, kerajaan Melayu Sriwijaya dan kerajaan Jawa Majapahit menganut agama Hindu bercampur Buddha yang diubah suai dan pastinya mempunyai banyak upacara.
Dakwah Islam datang dari India yang bersambung pada Parsi dan Arab, serta juga dari China.
Maka pengaruh China dapat dilihat dari segi reka bentuk masjid dan juga baju Melayu.
Sementara songkok adalah dari pengaruh India.
Adalah dapat dibayangkan begitu sukarnya pendakwah dahulu untuk menerapkan amalan Islam pada orang Mealy terutama dari segi amalan solat yang dinamakan sembahyang dan puasa.
Walaupun agama Islam lebih ringkas daripada Hindu yang mempunyai upacara dan banyak "hari raya" tetapi penganut Islam diwajibkan solat dan puasa yang pasti suatu yang berat bagi ramai orang.
Sebab itu pendakwah banyak memberi penekanan terhadap amalan berpuasa dengan menjanjikan perayaan meriah selepas Ramadan berakhir. Maka Aidilfitri dinamakan sebagai Hari Raya Puasa.
Kemeriahan orang Melayu berhari raya adalah unik berbanding sambutan dalam kalangan orang Islam di negara-negara lain.
Kini puasa dan hari raya sudah sebati dengan jiwa atau psyche orang Melayu.
Alunan takbir yang mendayu-dayu dan menyemai perasaan sedih di pagi hari raya menepati jiwa orang Melayu.
Ia dikaitkan pula dengan kesedihan mengenang ibu bapa dan sanak saudara yang sudah tiada.
Orang Melayu adalah bangsa komuniti yang mempunyai pertalian rapat pada keluarga besar dan kampung halaman masing-masing.
Sedangkan pada asalnya takbir itu dilaungkan secara bersemangat sekembalinya tentera Islam selepas mencapai kemenangan dalam medan perang.
Apabila meneliti maksud kata-kata takbir itu, tentu dapat difahami bahawa ia menyebut mengenai kejayaan mengalahkan pihak kafir.
Sebelum kedatangan agama luar, orang Melayu mempercayai semangat pada pokok, gunung dan alam.
Hari raya mereka adalah setahun sekali iaitu semasa permulaan musim menuai padi.
Iaitu seperti Hari Gawai dan perayaan selepas menuai seperti yang disambut di Sarawak dan Sabah serta Orang Asli di semenanjung.
Ia juga merupakan suatu amalan biasa oleh semua kaum di Asia Tenggara.
Kini amalan utama orang Melayu pada Hari Raya Aidilfitri tentulah solat hari raya.
Tetapi apa yang lebih meriah dan lebih besar adalah selepas itu, iaitu kunjung-mengunjung dan mengeratkan semula hubungan sanak saudara.
Kalau dalam Islam hari raya ini hanya satu hari kerana keesokannya sudah disunatkan berpuasa enam.
Tetapi bagi orang Melayu,  hari raya adalah sebulan dengan adanya hari raya pertama, kedua dan seterusnya.
Kemeriahan di kampung itu kemudiannya dibawa ke bandar khususnya di Lembah Klang.
Kelihatannya orang Melayu cukup gembira merayakan bukan sahaja rumah terbuka tetapi juga sambutan di peringkat tempat kerja masing-masing.
Hari Raya Aidilfitri sudah menjadi syiar jati diri Melayu.


Sukar yakinkan rakyat audio Anwar-Zahid palsu, kata Rais

Yang di-Pertua Dewan Negara Rais Yatim hari ini berkata sukar bagi Presiden Umno Ahmad Zahid Hamidi dan Presiden Anwar meyakinkan rakyat untuk menafikan rakaman audio perbualan yang berlaku selepas Perhimpunan Agung Umno baru-baru ini kerana ramai orang yang mengenali suara kedua-dua mereka.Dalam sebuah ucapan di Mesyuarat Agung Tahunan Badan Kebajikan dan Kemajuan Anak-anak Melayu Negeri Sembilan beliau menjelaskan isu penafian Anwar dan Zahid disifatkan tidak meyakinkan lantaran mereka berdua adalah tokoh yang dikenali.“Anwar dan Zahid sukar untuk yakinkan rakyat begitu sahaja lantaran kedua- dua pemimpin ini dikenali ramai. Lunaknya, intonasinya, kepimpinannya, dikenal oleh masyarakat.“Jadi kalau dinafi, penafian itu harus substantive,” kata Rais.Beliau turut menggesa rakaman audio tersebut disiasat dengan bantuan pakar forensik, bagi membuktikan suara tersebut adalah milik dua orang pemimpin itu.Dalam rakaman berdurasi empat minit didedahkan MalaysiaNow, suara perbualan seakan dua pemimpin parti politik itu saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Dalam rakaman itu juga, Zahid didengar turut berterima kasih atas sokongan moral Anwar kepadanya.MalaysiaNow yang menerima rakaman tersebut melalui sumber yang dipercayai boleh mengesahkan suara-suara yang dirakam tersebut adalah tulen milik dua pemimpin parti itu.Kedua-dua pemimpin parti itu juga turut menafikan perbualan tersebut, dan menghantar pegawai masing-masing untuk melaporkan perkara berkenaan kepada polis.Semalam, Ketua Polis Negara Abdul Hamid Bador turut menggesa kedua-dua pemimpin parti politik itu untuk melaporkan perkara tersebut kepada pihak polis jika mereka benar-benar difitnah.


5,594 kenderaan diarah patah balik di sekatan polis semalam

Sebanyak 5,594 kenderaan yang tidak mempunyai dokumen sah untuk merentas negeri dan daerah diarah berpatah balik ketika melalui sekatan jalan raya (SJR) semalam berbanding 4,666 kenderaan pada kelmarin.Pengarah Jabatan Keselamatan Dalam Negeri dan Ketenteraman Awam Bukit Aman Zainal Abidin Kasim berkata jumlah kenderaan itu adalah daripada 456,019 kenderaan yang diperiksa di SJR di seluruh negara semalam.“Selain itu, sebanyak 355 kompaun turut dikeluarkan di SJR kerana mengingkari prosedur operasi standard (SOP) kawalan pergerakan di bawah Pelan Pemulihan Negara (PPN),” katanya dalam kenyataan kepada Bernama hari ini.Sebelum ini, Timbalan Perdana Menteri Ismail Sabri Yaakob mengarahkan petugas keselamatan negara bersiap sedia untuk menghadapi pertambahan kenderaan yang cuba merentas negeri tanpa kebenaran sempena sambutan perayaan Aidiladha.Kerajaan masih tidak membenarkan rentas daerah dan negeri dalam Fasa Satu atau Dua PPN.


Kerajaan enggan dedahkan kos penggunaan jet peribadi kerajaan oleh Anwar

Kerajaan enggan mendedahkan kos keseluruhan perbelanjaan penggunaan jet peribadi oleh Anwar Ibrahim sejak beliau memegang jawatan perdana menteri.
Ahli Parlimen Alor Setar Afnan Hamimi dari Perikatan Nasional (PN) meminta perdana menteri menyatakan jumlah kos penggunaan jet peribadi milik kerajaan serta destinasi dan tujuan kegunaannya sejak Disember 2022 hingga April lalu.
Bagaimanapun, Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Armizan Mohd Ali dalam jawapan bertulis tidak begitu menjawab soalan tersebut dan menyatakan penggunaan pesawat eksekutif kerajaan itu adalah keistimewaan yang dinikmati semua perdana menteri.
Menurutnya, sejak menjadi perdana menteri, Anwar menggunakan pesawat eksekutif kerajaan jenis Airbus di bawah seliaan Jabatan Perdana Menteri sebanyak sembilan kali bagi tugasan rasmi ke luar negara.
Negara yang dilawati Anwar termasuk Indonesia, Brunei, Singapura, Thailand, Turkiye, Filipina, Arab, Saudi, Kemboja dan China.
Selain itu, Armizan turut memaklumkan bahawa Anwar yang juga ahli Parlimen Tambun menggunakan pesawat eksekutif kerajaan jenis Global Express dan Falcon di bawah seliaan Tentera Udara Diraja Malaysia (TUDM) untuk 17 destinasi domestik bagi tugasan rasmi.
Bagaimanapun, beliau tidak mendedahkan secara terperinci destinasi penggunaan jet serta kos penggunaannya.
"Pesawat tersebut merupakan pesawat rasmi kerajaan di mana ia digunakan atas urusan rasmi atau khas perdana menteri," katanya menerusi jawapan bertulis semalam.
"Segala kos yang terlibat dalam penerbangan tersebut adalah dalam anggaran yang bersesuaian dengan perkhidmatan dan pengurusan pesawat berkenaan."


1,208 kes baru Covid-19, 1,013 pulih, 3 lagi kematian dilaporkan

Sebanyak 1,013 pesakit dilaporkan sembuh sepenuhnya menjadikan angka keseluruhan mereka yang pulih berjumlah 34,785 kes atau 73.4%.Kementerian Kesihatan dalam satu kenyataannya berkata terdapat 1,208 kes baru jangkitan Covid-19 termasuk enam kes import, menjadikan angka keseluruhan penularan dalam negara berjumlah 47,417.“Sebanyak 12,323 kes aktif kini sedang menerima rawatan di hospital, 104 pesakit di tempat di Unit Rawatan Rapi termasuk 42 memerlukan bantuan alat pernafasan,” kata kenyataan itu.Katanya, terdapat pertambahan 3 lagi kes dilaporkan menjadikan jumlah mangsa yang maut seramai 309 orang.Memperincikan jumlah kes baru hari ini, kenyataan itu berkata Kuala Lumpur mencatatkan bilangan kes tertinggi iaitu sebanyak 475 kes, diikuti Sabah 381; Selangor (185); Negeri Sembilan (48); Pulau Pinang (42); Labuan (30); Perak (21); Johor (9); Kedah (8); Sarawak (4); Melaka (2) dan masing-masing satu kes di Kelantan, Putrajaya serta Perlis.Tiga kluster baru turut dikesan iaitu Kluster Plaza melibatkan daerah Kota Kinabalu, Kluster Kalabakan di Tawau di Sabah dan Kluster Jeri melibatkan daerah Kota Tinggi, Mersing dan Muar di Johor.


Ujian RTK-Ag perlu dikendalikan individu terlatih, kata KP Kesihatan

Penggunaan kit Ujian Rapid Antigen (RTK-Ag) Covid-19 perlu dikendalikan oleh individu terlatih, kata Ketua Pengarah Kesihatan Dr Noor Hisham Abdullah.Beliau berkata untuk mendapatkan keputusan yang tepat, ujian RTK-Ag perlu dilakukan dalam tempoh lima hingga tujuh hari pertama setelah wujudnya gejala.“Lebih spesifik untuk kelompok baru dengan kadar jangkitan positif yang tinggi dan apabila kajian keseirasan menunjukkan tahap kespesifikan yang tinggi.“Disarankan pengesahan ujian RTK-Ag, apabila sistem kesihatan dibebani. Kepekaan alat ujian (untuk RT-Ag) mestilah lebih dari 80% dan kespesifikan melebihi 97%,” katanya menerusi catatan Twitternya hari ini yang menyenaraikan lima cadangan umum untuk ujian RTK-Ag bagi pengesahan kes Covid-19.Noor Hisham berkata kit ujian RTK-Ag digunakan ketika tempoh masa, teknik Real-Time Reverse Transcription Polymerase Chain Reaction (RT PCR) lebih dari 48 hingga 72 jam atau jika ujian RT PCR tidak dapat diperoleh.Baru-baru ini, Perdana Menteri Muhyiddin Yassin dilaporkan berkata bahawa Malaysia adalah antara beberapa negara pertama di dunia yang menggunakan RTK-Ag untuk melakukan ujian saringan Covid-19 dan Kementerian Kesihatan (KKM) telah menggunakannya sejak Jun tahun lepas.Kit berkenaan telah diuji oleh Makmal Kesihatan Awam Kebangsaan (NPHL) dan Institut Penyelidikan Perubatan (IMR) bagi memastikan pematuhan terhadap standard yang diperlukan dan kemudian diluluskan oleh Pihak Berkuasa Peranti Perubatan (MDA) untuk penggunaan yang lebih meluas dalam kalangan masyarakat.Muhyiddin berkata, kit ujian RTK-Ag digunakan sebagai ujian pengesahan di Sabah sejak 5 Oktober tahun lepas sehingga 14 Januari dengan 365,740 ujian RTK-Ag dijalankan dan pengesan kadar positif 3.75%, sekali gus telah memudahkan usaha KKM dalam menguruskan wabak di negeri itu.Penggujian massa kit ujian RTK-Ag juga telah digunakan untuk menguruskan wabak Covid-19 dalam kalangan pekerja asing di negara ini, kata Muhyiddin.


63.8% dewasa terima dos penggalak, 28.9% kanak-kanak diberi vaksin

Seramai 15,017,166 individu dewasa atau 63.8% daripada populasi kumpulan itu di negara ini telah menerima dos penggalak Covid-19 setakat semalam.Berdasarkan data di laman sesawang CovidNow, sejumlah 22,927,624 atau 97.4% daripada populasi sama telah melengkapkan vaksinasi mereka manakala 23,204,433 atau 98.6% menerima sekurang-kurangnya satu dos vaksin.Bagi populasi kanak-kanak berusia lima hingga 11 tahun, sebanyak 1,026,732 individu atau 28.9% kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids).Sementara itu, bagi remaja berusia 12 hingga 17 tahun, sebanyak 2,831,197 individu atau 91% daripada populasi itu telah melengkapkan vaksinasi mereka manakala 2,931,709 atau 94.2% menerima sekurang-kurangnya satu dos vaksin.Vaksinasi harian semalam menyaksikan sebanyak 57,106 dos vaksin diberikan meliputi 24,342 dos pertama, 882 dos kedua dan 31,882 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 67,731,132.Sementara itu, menurut portal GitHub KKM, 55 kes kematian akibat Covid-19 direkodkan semalam dengan Kedah merekodkan angka tertinggi iaitu 12 kes.Ia diikuti Pulau Pinang dengan lapan kes, Johor (7), Terengganu (6), Kelantan (5), masing-masing empat kes di Perak dan Selangor, dua kes masing-masing di Melaka, Negeri Sembilan dan Perlis serta satu kes direkodkan masing-masing di Pahang, Sabah dan Sarawak.


Ambil dos penggalak Covid, walau sudah sembuh, kata Khairy

Kira-kira 2.5 juta rakyat Malaysia dijangkiti Covid-19 dan pulih masih digalakkan untuk mengambil suntikan dos penggalak walaupun mempunyai beberapa tahap antibodi daripada penyakit itu, kata Menteri Kesihatan Khairy Jamaluddin hari ini.Bercakap pada sidang media, beliau berkata suntikan penggalak perlu diambil tiga bulan selepas pulih, terutama mereka yang berada dalam kumpulan berisiko tinggi seperti warga emas.Beliau berkata suntikan tersebut akan memberikan perlindungan yang lebih baik, terutama selepas keberkesanan vaksin semakin berkurangan dari semasa ke semasa.“Kami berpendapat walaupun pernah dijangkiti, lebih baik jika anda terima suntikan penggalak Covid-19,” katanya.“Kami akan terus syorkan vaksinasi dan suntikan penggalak walaupun bagi mereka yang telah pulih dari Covid-19. Itu adalah pendirian kementerian kesihatan.”Beliau juga berkata bahawa data saintifik bagi dos penggalak telah menunjukkan hasil yang sangat memberangsangkan.“Ia akan terus begitu sehingga bukti saintifik baru menunjukkan sebaliknya,” tambahnya. “Kami akan kemas kini dari semasa ke semasa sehingga kami dapat bukti yang lebih baik.”Kira-kira 2.6 juta rakyat Malaysia telah dijangkiti Covid-19 sejak virus itu mula dikesan di negara ini awal tahun lepas.Daripada jumlah itu, 2.5 juta telah pulih manakala 68,755 kes aktif direkodkan setakat semalam.Ketika ini, Malaysia merekodkan jumlah kematian akibat virus tersebut sebanyak 30,195.


Lebih 11,000 mangsa banjir masih di PPS

Seramai 11,306 mangsa banjir dilaporkan masih berada di 98 pusat pemindahan sementara (PPS) melibatkan lima negeri, setakat malam ini.Jumlah tersebut menunjukkan penurunan berbanding 16,281 petang tadi, dengan kesemua mangsa ditempatkan di 107 PPS di Pahang, Selangor, Kelantan, Negeri Sembilan dan Melaka.Di Pahang, jumlah mangsa banjir malam ini yang direkodkan aplikasi Info Bencana Jabatan Kebajikan Masyarakat (JKM) adalah seramai 8,796 orang di 75 PPS dengan mangsa banjir terdiri daripada penduduk di Bentong, Temerloh, Bera, Maran, Kuantan dan Pekan.Jabatan Meteorologi menjangka cuaca di semua daerah terlibat tidak hujan pada malam ini.Di Selangor, Menteri Besar Amirudin Shari menerusi ciapan di Twitter rasminya memaklumkan kemas kini jumlah mangsa banjir di negeri itu setakat 8 malam adalah seramai 2,387 mangsa yang ditempatkan di 19 PPS.Majlis Bandaraya Shah Alam (MBSA) pula menerusi laman Twitter rasminya memaklumkan tong sampah roll on roll off (RORO) yang disediakan oleh pihaknya, KDEB Waste Management Sdn Bhd dan agensi berkaitan adalah percuma kepada semua mangsa banjir.Pihak berkuasa tempatan itu turut memaklumkan tiada sebarang bayaran dikenakan dan menasihati orang ramai supaya berwaspada terhadap mana-mana individu atau syarikat yang cuba mengambil kesempatan berkaitan tong berkenaan.Di Kelantan, jumlah mangsa banjir mencatatkan penurunan setakat 9 malam ini iaitu seramai 54 orang daripada 15 keluarga berbanding 68 orang daripada 21 keluarga, petang tadi, melibatkan satu PPS di Sekolah Kebangsaan (SK) Tok Deh, Pasir Mas.Sementara itu, portal rasmi info banjir Jabatan Pengairan dan Saliran (JPS) melaporkan tiada sungai utama di Kelantan berada pada paras bahaya.Di Negeri Sembilan, Pengarah Angkatan Pertahanan Awam Malaysia (APM) negeri Mohd Syukri Madnor berkata mangsa banjir terus mencatat penurunan dengan 43 orang daripada 14 keluarga berbanding 53 individu daripada 17 keluarga petang tadi, dengan dua PPS masih beroperasi.Di Melaka, Pengarah APM negeri Cuthbert John Martin Quadra berkata jumlah mangsa banjir masih tidak berubah iaitu 26 orang daripada lapan keluarga setakat 8 malam ini, dengan kesemuanya ditempatkan di PPS SK Penghulu Benteng, Jasin.


PN perlu ada ‘poster boy’ untuk Selangor, kata penganalisis

Perikatan Nasional (PN) bercita-cita untuk merampas negeri paling kaya di Malaysia daripada Pakatan Harapan (PH) yang kini memasuki penggal ketiga pentadbirannya di Selangor.
PN sudah tentu mahu memanfaatkan momentum yang diperoleh gabungan itu pada Pilihan Raya Umum ke-15 (PRU15) lalu, tetapi sehingga kini masih tidak menamakan calon menteri besar untuk “dijual” kepada pengundi Selangor.
Ini berbeza dengan Kedah dan Terengganu contohnya, yang mana PN mempunyai kelebihan sebagai penyandang kerajaan negeri.
Menteri Besar Kedah Muhammad Sanusi Md Nor mencipta gelombang popularitinya tersendiri manakala Menteri Besar Terengganu Ahmad Shamsuri Mokhtar yang lebih “pendiam” boleh dipromosikan pada PRN akan datang.
Bercakap kepada MalaysiaNow, pensyarah sains politik daripada Universiti Islam Antarabangsa Rabiah Aminudin berkata, PN sememangnya perlu mempunyai “poster boy” mereka.
"PN perlu datang dengan calon MB mereka dan apakah polisi yang dicadangkan kepada orang Selangor.
"Selangor ialah negeri majmuk. Sesiapa yang mahu menawan Selangor tidak boleh bergantung kepada retorik kaum sebaliknya menunjukkan keupayaan mentadbir negeri kaya ini," katanya kepada MalaysiaNow.
Selangor, satu daripada enam negeri yang dijadualkan mengadakan PRN pada pertengahan tahun ini, mempunyai 56 kerusi Dewan Undangan Negeri (DUN).
Kedua-dua PH dan PN melahirkan keyakinan membentuk kerajaan negeri selepas pembubaran DUN.
PN menyasarkan sekurang-kurangnya 33 kerusi manakala PH yakin mampu menawan 50 kerusi DUN.
Sementara itu, penganalisis politik daripada Universiti Kebangsaan Malaysia Kartini Aboo Talib berkata, Selangor secara umumnya sudah berasa selesa dengan menteri besar daripada PH sejak zaman Mohamed Azmin Ali yang kini menyertai Bersatu.
"Ini menjadi hambatan kepada yang masih memilih calon menteri besar yang paling layak untuk menandingi Amirudin Shari.
Amirudin yang juga bekas anak didik Azmin dilantik sebagai menteri besar pada 2018 selepas mentornya itu melepaskan jawatan tersebut selepas disenaraikan ke dalam Kabinet Persekutuan di bawah pentadbiran Dr Mahathir Mohamad.
Terdapat spekulasi bahawa Azmin dikhabarkan mungkin mengetuai kempen PN pada pilihan raya negeri akan datang, dengan tujuan untuk mengangkatnya semula ke jawatan teratas di Selangor yang pernah disandangnya selama empat tahun, berikutan kegagalan strategi "Langkah Kajang" PKR pada 2014.
Azmin baru-baru ini berkata meskipun beliau ingin melihat pemimpin muda mengambil alih tampuk kepimpinan, namun beliau akan menyerahkan semua keputusan kepada pimpinan PN.
Menurut Kartini, PN masih mempunyai masa dan berkemungkinan tampil dengan kejutan tersendiri.
Mengulas mengenai strategi yang boleh diaplikasi oleh PN, katanya gabungan itu boleh menggunakan agenda perubahan alam sekitar, banjir dan kemudahan awam.
"Paling utama ialah ketiadaan agenda Melayu dan Bumiputera dalam kerajaan perpaduan untuk meraih undi."
Bagi Rabiah, calon menteri besar dari PN sebaiknya seseorang dengan latar belakang teknokrat yang dilihat sebagai moderat.
"Kemungkinan untuk PN menubuhkan kerajaan di Selangor agak tipis tapi mereka berpotensi meningkatkan jumlah kerusi dalam DUN," katanya.
Menurut beliau mana-mana parti sebenarnya mampu menunjukkan pihak masing-masing mempunyai sumber untuk mentadbir dari segi kumpulan bakat, kemahiran dan ilmu.


Pilihan raya mengejut ketika pandemik tidak bertanggungjawab, pengkritik selar Zahid

Tuntutan bertali arus Presiden Umno Ahmad Zahid Hamidi untuk kerajaan mengadakan pilihan raya mengejut walaupun tiada tanda-tanda pandemik Covid-19 akan reda menerima kritikan hebat daripada pemerhati yang mengikuti perkembangan politik pilihan raya negara.Mereka mengatakan gesaan itu merupakan satu tindakan tidak bertanggungjawab dan melulu ketika kadar jangkitan Covid-19 semakin teruk, dan menambah pilihan raya tidak menjamin kemelut politik yang dialami sekarang ini dapat diselesaikan.Mereka juga menolak alasan Zahid mengenai lebih 30 negara mengadakan pilihan raya masing-masing ketika musim pandemik.Lee Hwok Aun, felow kanan di Institut ISEAS-Yusof Ishak Singapura mengatakan, mengadakan pilihan raya dalam saat ini merupakan satu tindakan yang “langsung tidak bertanggungjawab”.Lee menjelaskan, pilihan raya yang diadakan di negara lain disebabkan mandat kerajaan sudah tamat tempoh.“Ada beberapa negara sudah mengadakan pilihan raya kerana tamat tempoh, dan ada juga melakukan pilihan raya mengejut, tetapi ketika keadaan pandemik lebih terkawal. Malah ada yang mengadakan pilihan raya semasa pandemik memuncak, tetapi mengapa Malaysia perlu mengikutnya?” kata Lee kepada MalaysiaNow.Ketika berucap dalam mesyuarat Umno Bahagian Bagan Datuk baru-baru ini, Zahid mempersoalkan kewajaran untuk tidak boleh melakukan pilihan raya umum semasa pandemik.“Lebih daripada 30 negara sudah melakukannya. Kenapa Malaysia takut? Saya fikir kita bukan bimbang mengenai Covid-19, tetapi tentang perkara lain,” katanya minggu lepas.Cakap-cakap mengenai pilihan raya mengejut semakin mendapat perhatian dalam kalangan pemimpin Umno yang mengancam untuk mengeluarkan parti itu daripada blok kerajaan, walaupun ketika gelombang pandemik Covid-19 masih memuncak, melepasi 3,000 kes jangkitan harian semalam selepas tiga bulan berlaku lonjakan.Pihak berkuasa memberi amaran mengenai gangguan terhadap penjagaan kesihatan awam yang akan mengancam berpuluh-puluh ribu pesakit Covid-19 sejak awal tahun lepas, termasuk perintah kawalan pergerakan lebih ketat membabitkan negeri-negeri yang teruk terjejas.Penganalisis pilihan raya Hisommudin Bakar berkata perbandingan Zahid dengan negara lain adalah tidak tepat.Katanya kebanyakan negara yang mengadakan pilihan raya dalam tempoh setahun yang lalu menyaksikan lonjakan jangkitan Covid-19.“Menjadikan negara lain sebagai contoh, atau mengenai vaksin sudah ada, bukan merupakan alasan yang kukuh dengan melihat keadaan semasa dalam negara ini,” katanya.Sejak permulaan krisis Covid-19, lebih dari 60 negara menangguhkan pilihan raya masing-masing.Amerika Syarikat (AS), Korea Selatan, Mongolia, Sri Lanka, Singapura dan New Zealand antara negara yang mengadakan pilihan raya pandemik disebabkan penggal tamat.Sehari selepas pilihan raya presiden AS tamat, lebih 91,000 kes baru Covid-19 dilaporkan.Ambiga Sreenevasan, yang pernah mengetuai Bersih 2.0 yang memperjuangkan reformasi pilihan raya, langsung tidak terkejut dengan gesaan Zahid.Hisommudin bersetuju yang sistem pengundian di negara ini tidak kalis virus.“Gesaan ini dilakukan atas arahan semua yang menghadapi kes di mahkamah,” katanya dengan merujuk tuduhan kes rasuah yang dihadapi Zahid.“Mereka yang menghadapi tuduhan berat atau didapati bersalah berada dalam kedudukan untuk membuat keputusan bila kita perlu adakan pilihan raya adalah mengejutkan,” katanya.Ambiga berkata tidak seperti negara lain, sistem pilihan raya di Malaysia tidak bersedia untuk menukar cara mengundi konvensional yang berisiko menyebabkan penularan Covid-19.“Negara-negara lain mungkin sudah mengadakan pilihan raya ketika awal pandemik tetapi kebanyakan mereka memiliki sistem yang teratur seperti pengundian pos dan undi tanpa hadir, undi elektronik dan cara-cara lain bagi mengelak orang ramai berkumpul,” katanya kepada MalaysiaNow.Hisommudin bersetuju yang sistem pengundian di negara ini tidak kalis virus.Katanya Suruhanjaya Pilihan Raya (SPR) sepatutnya menyediakan sistem pengundian lebih cekap termasuk juga prosedur operasi standard (SOP).“SPR mensia-siakan peluang yang ada pada tiga pilihan raya – Chini, Slim dan Sabah – bagi memperkenalkan sistem pengundian lebih efisien,” kata Hisommudin yang merupakan pengarah eksekutif Ilham Centre, pusat yang melakukan kaji selidik pilihan raya dan pemerhati pilihan raya kepada MalaysiaNow.Namun, katanya sikap tidak peduli masyarakat terhadap SOP turut membimbangkan, yang boleh menyebabkan berlakunya lonjakan kes pada hari mengundi.Sementara itu, Lee berkata idea untuk mengadakan pilihan raya mengejut di saat ini adalah disebabkan perebutan kuasa dan pertikaian dalam kalangan gabungan politik.“Ia tidak dapat diterima sama sekali jika permainan politik menyebabkan rakyat terdedah kepada bahaya kesihatan,” katanya, dan menambah walaupun jika Malaysia memiliki kewangan mencukupi untuk mengadakan pilihan raya, ia perlu dielakkan pada masa ini.Thomas Fann yang merupakan pengerusi Bersih ketika ini, tidak percaya pilihan raya akan memberikan kembali kestabilan politik.Katanya punca masalah adalah kerana tiadanya undang-undang melarang lompat parti.“Mengadakan pilihan raya umum untuk mengembalikan kestabilan politik hanyalah ilusi dan ia sekadar alasan oleh ahli politik yang tamak ingin merebut kuasa,” kata Fann, dan menambah ini merupakan pandangan peribadinya.